Sarawak perketat pergerakan rentas zon

KUCHING, 4 Ramadan 1442H, Jumaat – Berkuat kuasa Isnin depan, pergerakan merentas zon di Sarawak perlu mendapat kelulusan polis yang hanya akan mengeluarkan permit kepada mereka tersenarai dalam kategori perkhidmatan penting sahaja, kata Timbalan Ketua Menteri, Datuk Amar Douglas Uggah Embas.

Beliau yang juga Pengerusi Jawatankuasa Pengurusan Bencana Negeri (JBPN) Sarawak berkata, perkara berkenaan diputuskan oleh jawatankuasa itu setelah mendapati sebanyak 505 kes positif COVID-19 dan lapan kluster direkodkan sejak Januari lepas disebabkan oleh pergerakan antara zon.

“Senarai perkhidmatan penting adalah (sektor) pengangkutan awam; pemandu yang menghantar barang makanan dan keperluan harian; dan hal-hal kecemasan,” katanya pada sidang media perkembangan COVID-19 di sini hari ini.

Zon Kuching terdiri daripada Samarahan dan Serian; zon Sibu (Sibu dan Sarikei); zon Bintulu; serta zon Miri.

Sementara itu, mengenai waktu operasi bagi premis perniagaan pada bulan Ramadan, Uggah berkata, hanya premis perniagaan yang menjalankan perniagaan runcit dan keperluan makanan sahaja dibenarkan beroperasi sehingga 12 tengah malam.

“Bagi pusat hiburan yang beroperasi seperti bistro dan kafe (termasuk pusat karaoke) hanya dibenarkan beroperasi sehingga jam 10 malam sahaja,” katanya.

Hari ini, Sarawak mencatat kes harian tertinggi sebanyak 960 kes jangkitan baharu COVID-19 menjadikan jumlah keseluruhan meningkat kepada 22,920 kes. – Bernama


Boleh perkenal semula GST, tapi selepas COVID-19 berakhir

Oleh Siti Hafidah Abd Ghaffar

BANGI, 15 Rabiulakhir 1442H, Selasa – Pengenalan semula Cukai Barang dan Perkhidmatan (GST) – sistem percukaian yang teratur dan tidak tiris – dilihat boleh membantu kewangan negara.

Namun idea memperkenalkan semula sistem percukaian itu hanya sesuai dilaksanakan selepas pandemik COVID-19 mula reda.

Penganalisis Ekonomi Bebas, Dr Baayah Baba berpandangan bahawa sekiranya GST diturunkan kepada sekitar 4.0 peratus berbanding 6.0 peratus sebelum ini adalah tidak membebankan rakyat.

“Ia (GST) amat bagus diamalkan di Malaysia. Saya rasa GST lebih baik dari Cukai Jualan dan Perkhidmatan (SST).

“Dengan GST peniaga-peniaga tidak boleh lari dari membayar cukai. Setiap jual beli perlu dicatit,” katanya ketika dihubungi Ismaweb.net hari ini.

Bagaimanapun bagi Dr Baayah, GST hanya wajar dilaksanakan selepas COVID-19 reda.

“Ini supaya pengguna tidak terlalu terbeban dengan pelaksanaannya. Tunggu ekonomi bertambah baik,” katanya.

Terdahulu, bekas Ketua Setiausaha Perbendaharaan, Tan Sri Mohd Sheriff Mohd Kassim menyambut baik langkah dirancang kerajaan untuk memperkenalkan semula GST.

Mohd Sheriff mencadangkan kadar GST yang baharu diturunkan kepada 3.0 atau 4.0 peratus berbanding 6.0 peratus – apabila cukai itu dimansuhkan oleh kerajaan Pakatan Harapan (PH) tidak lama selepas mengambil alih pentadbiran pada Mei 2018.

Jelasnya, GST pada kadar itu dapat memberikan pendapatan yang sama jika tidak melebihi daripada kadar 6.0 peratus yang ditetapkan sebelum ini dengan mengehadkan senarai pengecualian kepada minimum.

“Semakin banyak pengecualian, semakin rumit pelaksanaannya terutamanya untuk perusahaan kecil dan sederhana (PKS) dan perniagaan mikro,” katanya.

Selain memperkenalkan semula GST, Menteri Kewangan, Tengku Datuk Seri Zafrul Abdul Aziz pada Rabu lepas memaklumkan bahawa kerajaan turut meneliti cukai baharu yang bersesuaian yang hanya akan dilaksanakan apabila ekonomi pulih daripada impak pandemik COVID-19.

Katanya, kajian mengenai cukai terbabit dilaksanakan oleh jawatankuasa khusus yang ditubuhkan pada akhir 2019.

Malaysia mula mengenakan GST pada 1 April 2015 – menerusi pemerintahan Barisan Nasional (BN) – dengan kadar 6 peratus sehinggalah dimansuhkan oleh Pakatan Harapan pada 1 Jun 2018.


Lapor segera jika jumpa babi mati: JPVNS

SEREMBAN, 6 Rejab 1444H, Sabtu – Jabatan Perkhidmatan Veterinar Negeri Sembilan (JPVNS) menasihatkan orang awam terutama pemburu babi hutan dan penternak agar melaporkan segera sekiranya terdapat penemuan atau kematian pada babi hutan serta ternakan babi komersial.

Pengarahnya, Dr Kamarulrizal Mat Isa berkata, ia susulan terdapat satu kes positif penyakit Demam Babi Afrika (ASF) dilaporkan daripada seekor babi hutan jantan dewasa yang mati dan ditemukan pekerja ladang sawit di Ladang Sengkang, Pasir Panjang, Port Dickson, pada 3 Januari lepas.

Beliau berkata, pemakluman itu bagi membolehkan pihaknya mengambil tindakan segera sekali gus mengelakkan perebakan penyakit itu di negeri ini kerana virus ASF masih boleh hidup dalam tisu dan tulang haiwan berkenaan untuk jangka masa lama.

“Hasil siasatan mendapati bangkai babi tersebut telah mereput dan sampel tulang yang diambil untuk ujian lanjut menunjukkan ia positif ASF.

“Jangkitan ASF melibatkan babi hutan berkemungkinan masih boleh berlaku kerana ia sukar dikawal, namun usaha dan tindakan ke arah mengawal perebakan pada ternakan babi komersial sedang giat dijalankan JPVNS,” katanya kepada Bernama di sini hari ini.

Bagaimanapun, Kamarulrizal berkata, orang ramai tidak perlu bimbang kerana ASF bukan penyakit zoonotik dan tidak menjangkiti manusia sama ada melalui kontak dengan haiwan berkenaan atau memakan daging serta produk daripada babi.

Menurutnya, surat pemakluman kes itu telah diedarkan kepada semua pejabat perkhidmatan veterinar daerah dan negeri termasuk Jabatan Perlindungan Hidupan Liar dan Taman Negara Semenanjung Malaysia (Perhilitan) yang turut mengeluarkan arahan larangan memburu babi hutan sebagai langkah kawalan.

Selain itu, beliau berkata, JPVNS turut mengarahkan pihak ladang babi komersial sentiasa berwaspada dan meningkatkan kawalan biosekuriti ladang selain melaksanakan kempen kesedaran tentang ASF termasuk menerusi laman sosial.

Kamarulrizal berkata, setakat ini, jangkitan penyakit tersebut di Negeri Sembilan adalah terkawal dan tiada lagi kes kematian babi hutan mahupun ternakan babi komersial dilaporkan.

“Tahun lepas, terdapat dua kes ASF melibatkan babi hutan masing-masing di Kuala Pilah dan Tampin serta satu kes melibatkan ternakan babi tanpa lesen di Port Dickson,” katanya. – Bernama


Saman terhadap individu cuba rentas negeri sambut Ramadan

MELAKA, 23 Syaaban 1442H, Isnin – Tindakan saman akan dikenakan terhadap individu yang dikesan cuba merentas negeri untuk balik ke kampung bagi menyambut hari pertama Ramadan, kata Pengarah Jabatan Pencegahan Jenayah dan Keselamatan Komuniti (JPJKK) Bukit Aman, Datuk Zainal Abidin Kasim.

Beliau berkata, pemeriksaan ketat di semua sekatan jalan raya (SJR) di sempadan negeri akan dipertingkatkan dan hanya mereka yang mempunyai dokumen kebenaran rentas negeri yang lengkap dan diluluskan dibenar meneruskan perjalanan.

“Saya percaya hujung minggu ini akan terdapat peningkatan pergerakan di jalan atau lebuh raya untuk pulang ke kampung bagi meraikan hari pertama Ramadan memandangkan tahun lepas mereka tidak dapat pulang kerana Perintah Kawalan Pergerakan.

“Sekiranya anggota atau pegawai polis mengesan individu cuba merentas negeri untuk balik ke kampung, tiada nasihat lagi…ambil tindakan terus,” katanya kepada pemberita selepas Majlis Pelancaran Program Satu Taman Satu Polis Dan Fokus Polis Diraja Malaysia Kontinjen Melaka 2021 di sini hari ini.

Mengulas lanjut, Zainal Abidin berkata, pertambahan jumlah SJR juga akan dilakukan bergantung kepada jumlah harian kes positif COVID-19 yang dilaporkan dan setakat ini sebanyak 30 hingga 35 SJR dilaksanakan di setiap pintu keluar dan masuk serta sempadan negeri di seluruh negara.

“Sekiranya jumlah kes positif COVID-19 meningkat, kita akan tambah SJR dalam usaha meminimumkan pergerakan individu atau kenderaan agar penularan COVID-19 dapat dikekang,” katanya.

Dalam perkembangan lain, beliau berkata, Program Satu Taman Satu Polis akan diperluaskan di seluruh negara khususnya di kawasan luar bandar dalam usaha memberikan perkhidmatan berkualiti dan meningkatkan kelestarian tahap keselamatan di kawasan taman terlibat.

Program itu, katanya, dijangka dapat memberi impak positif dalam aspek keselamatan komuniti sekali gus menurunkan kadar jenayah di kawasan terlibat.

Sementara itu, Ketua Polis Melaka, Datuk Abdul Majid Mohd Ali berkata, Program Satu Taman Satu Polis bagi fasa pertama melibatkan tujuh taman iaitu tiga di daerah Melaka Tengah dan masing-masing dua taman di Alor Gajah dan Jasin.

Beliau berkata, bagi daerah Melaka Tengah, taman terlibat ialah Taman Cempaka, Taman Merdeka Jaya dan Taman Bukit Katil Damai 2 manakala di daerah Alor Gajah pula ialah Taman Samarinda dan Taman Bandar Baru Masjid Tanah sementara di Jasin ialah Taman Asia Selatan Jasin serta Taman Seri Sempang Merlimau.

“Kajian impak program ini akan dilakukan dalam tempoh tiga bulan selepas ia dilaksanakan dan sekiranya ia dilihat memberi impak positif, fasa kedua akan dilaksanakan melibatkan 20 lagi taman perumahan di sekitar negeri ini,” katanya. – Bernama


Kes COVID-19 Filipina melonjak tinggi kerana varian Delta

MANILA, 24 Muharram 1443H, Khamis – Kes jangkitan COVID-19 di Filipina kini mencecah dua juta, ketika negara itu bergelut lonjakan tertinggi akibat varian berbahaya Delta yang mudah berjangkit.

Kementerian Kesihatan Filipina merekodkan 14,215 kes baharu sekali gus menjadikan keseluruhan kes negara itu melebihi dua juta dengan kematian 33,533 kes.

“Penggunaan katil di hospital juga melebihi 70 peratus dan separuh daripada jumlah itu memerlukan mesin bantuan pernafasan.

“Kemungkinan jumlah kes COVID-19 akan terus meningkat dalam tempoh beberapa hari akan datang,” katanya.

Pertubuhan Kesihatan Sedunia (WHO) pula memaklumkan, dalam tempoh beberapa minggu lalu, kadar kes harian mencecah paras tertinggi, dan Jabatan Kesihatan Filipina memberi amaran trend itu mungkin berterusan.

Sementara itu, wakil WHO di Filipina, Rabindra Abeyasinghe berkata, lonjakan terbaharu itu disebabkan oleh varian Delta, yang turut menjejaskan beberapa negara jiran.

“Lebih 70 peratus jangkitan ketika ini berpunca daripada varian Delta,” katanya.

Perintah berkurung di ibu negara dan beberapa wilayah berhampiran dilanjutkan, ketika pihak berkuasa berusaha menurunkan jumlah penularan virus berkenaan. – Agensi


Kerajaan tidak henti prosiding terhadap IPIC di London

KUALA LUMPUR, 14 Zulhijjah 1441H, Selasa – Jabatan Peguam Negara mengesahkan tiada tindakan untuk memberhentikan prosiding mahkamah di London bagi membatalkan Perjanjian Penyelesaian antara 1MDB dengan International Petroleum Investment Company (IPIC) yang ditandatangani pada 2017.

Peguam Negara Tan Sri Idrus Harun berkata kerajaan sentiasa bersifat terbuka untuk menimbang sebarang penyelesaian bagi memastikan aset-aset negara dipulangkan dan pada masa yang sama keadilan ditegakkan.

“Sehubungan itu, perbincangan sentiasa dilakukan antara kedua-dua kerajaan, termasuk sewaktu kerajaan Pakatan Harapan dan juga kerajaan kini.

“Perbincangan ini hanya melibatkan pegawai-pegawai kerajaan Malaysia dan kerajaan Emiriah Arab Bersatu (UAE) tanpa penglibatan mana-mana pihak lain,” katanya dalam satu kenyataan di sini, hari ini.

Portal Sarawak Report baru-baru ini mendakwa kerajaan telah menghentikan prosiding mahkamah di London terhadap IPIC dengan 1MDB dan Kementerian Kewangan dikatakan sedang berusaha untuk mengambil tindakan penyelesaian sebagai ganti.

Prosiding mahkamah itu diambil untuk membatalkan Perjanjian Penyelesaian antara 1MDB dengan IPIC yang telah dibuat pada tahun 2017 berhubung kes penyelewengan dana 1MDB. – Bernama


Virus Marburg: UAE larang rakyat lawat  Tanzania, Guinea Khatulistiwa

LONDON, 12 Ramadan 1444H, Isnin – Emiriah Arab Bersatu (UAE) menasihatkan rakyatnya  tidak berkunjung atau melakukan perjalanan ke negara Tanzania serta Guinea Khatulistiwa, berikutan penularan demam berdarah teruk yang menjejaskan manusia.

Kementerian Luar Negeri dan Kerjasama Antarabangsa berkata, larangan itu adalah kebimbangan kerajaan terhadap keselamatan rakyat UAE.

Setakat ini, sembilan orang dilaporkan meninggal dunia, manakala seorang pesakit pulih sejak wabak yang dikenali sebagai virus Marburg itu menular.

Kementerian Kesihatan Guinea Khatulistiwa  di Twitter memaklumkan, seramai 825 kontak rapat sudah dikenal pasti ketika ini.

Negara itu mengesahkan kes pertamanya pada Februari, dan melaporkan sembilan kes baharu disahkan minggu lalu, menjadikan jumlah kematian serta kes disyaki masing-masing pada 20, menurut Pertubuhan Kesihatan Sedunia (WHO).

“WHO mengambil maklum mengenai kes tambahan dan kami telah meminta kerajaan melaporkan kes ini secara rasmi kepada WHO,” kata pengarahnya, Tedros Adhanom Ghebreyesus.

WHO berkata, terdapat juga wabak virus Marburg di Tanzania, di mana lapan kes termasuk lima kematian dilaporkan di wilayah Kagera barat.

Susulan itu, Kementerian UAE menggesa rakyatnya yang menetap atau melawat dua negara berkenaan supaya berhati-hati dan mematuhi arahan keselamatan yang dikeluarkan pihak berkuasa berkaitan.- Agensi


Tinggalkan MCA dan MIC, UMNO jangan terpedaya lagi

BANGI, 24 Muharram 1444H, Isnin – Keberadaan kedua-dua parti berasaskan kaum – MCA dan MIC – dalam arus politik Malaysia dianggap sudah tidak lagi relevan.

Ini kerana pengaruh parti politik berkenaan boleh dikatakan langsung tiada, namun masih tidak mahu mengakui dirinya lemah, kata pemerhati politik, Prof Dr Mohd Ridhuan Tee Abdullah.

“Ada atau tidak MCA, MIC (BN) dalam PRU15 ini sudah tidak relevan lagi, jika UMNO mahu menang.

“Daripada susah payah mengharapkan wujudnya BN sehingga sanggup gadai kerusi majoriti Melayu, yang merupakan maruah Melayu, lebih baik, aktifkan Muafakat Nasional (MN).

“Kita nak tengok, menggeletar atau tidak MCA dan MIC,” katanya menulis di ruangan Kolumnis Ismaweb.net, hari ini.

Mengulas lanjut, beliau mengakui rasa hairan apabila MCA dan MIC mengatakan partinya kuat dan masih mendapat sokongan kaum masing-masing.

Walhal katanya, bukti kajian menunjukkan, sokongan Cina bukan kepada MCA, begitu juga India kepada MIC, tetapi kepada DAP dan PKR.

“Kalau adapun yang menyokong, bilangannya kecil, meskipun parti ini sentiasa berbangga dengan keahlian yang ramai begitu ramai, melebihi satu juta (MCA).

“Setelah kalah teruk dalam PRU14, mereka menggunakan hujah PRN Melaka dan Johor adalah bukti bahawa sokongan kaum masing-masing telah bertambah. Berapa peratus? Sedikit sangat.

“Walhal, keputusan tetap menunjukkan yang memenangkan mereka mereka sendiri, tetapi, tetap orang Melayu (UMNO). Cuba MCA dan MIC bertanding sendirian di kawasan yang dimenanginya itu, tanpa sokongan Melayu, boleh menang ke tidak?” soalnya.

Atas sebab itu, beliau menganggap dua parti ini hanya menumpang tuah di kawasan majoriti Melayu.

“Mendapat kerusi percuma untuk menang dan seterusnya menjadi Menteri dan Timbalan Menteri. Mudah sangat kan?

“Tidak perlu bersusah payah untuk menang, orang lain menangkan. Bila menang, terus dapat memegang kuasa,” katanya.

Justeru Prof Ridhuan Tee mengesyorkan UMNO meninggalkan MIC dan MCA sekiranya mahu bergerak solo bagi menghadapi Pilihan Raya Umum ke-15 (PRU15).

Menurut beliau, langkah itu dilihat wajar bagi mengurangkan bebanan.

“MIC dan MCA ini tidak ada jentera, yang penat berkempen nanti adalah UMNO, yang dapat tuah menang MIC dan MCA. Adilkah?,” soalnya.


Isham tanya bila Muhyiddin nak jumpa SPRM isu RM92.5 bilion

BANGI, 24 Jamadilakhir 1444H, Selasa – Ketua Penerangan UMNO Malaysia, Isham Jalil mempersoalkan bilakah Pengerusi Perikatan Nasional (PN), Tan Sri Muhyiddin Yassin mahu berjumpa Suruhanjaya Pencegahan Rasuah Malaysia (SPRM).

Beliau berkata, SPRM sudah pasti ingin berjumpa bekas Perdana Menteri itu untuk mengambil keterangan berhubung kes dana kerajaan ketika tempoh darurat berjumlah RM92.5 bilion.

Isham berkata, ini juga termasuk dakwaan PN merasuah pengundi ketika Pilihan Raya Umum Ke-15 (PRU15), isu projek rundingan terus RM1.16 bilion kepada syarikat menantu Muhyiddin dan projek tebatan banjir RM15 bilion oleh Kementerian Alam Sekitar dan Air (KASA).

“Sejak berminggu lepas netizen bertanya di mana Tan Sri Muhyiddin dan adakah dia masih berada di London sejak akhir tahun lepas, tapi dia tidak jawab.

“Semalam saya tanya di Facebook adakah dia sudah pulang ke Malaysia, dan lewat malam semalam baru dia jawab di Facebook bahawa dia sudah ada di KL jumpa delegasi Singapura,” katanya dalam kenyataan, hari ini.

Isham berkata, memandangkan Muhyiddin kini sudah berada di Malaysia, maka sebaiknya Presiden Bersatu itu tampil menjawab segala dakwaan yang terpalit membabitkan era pemerintahannya dua tahun lalu.

“Rakyat mahu tahu hal-hal ini. Jika dahulu selepas PRU14, Datuk Seri Najib tidak dibenar ke luar negeri, pasportnya dirampas, rumahnya digeledah dan rumah arwah bondanya dipecah oleh kerana kes RM2.6 bilion.

“Kali ini kes RM92.5 bilion berkaitan Tan Sri ini adalah berpuluh kali ganda lebih besar dari itu dan adalah skandal yang terbesar dalam sejarah Malaysia, oleh itu takkan Tan Sri tidak mahu jawab hal ini dan bersenang lenang bercuti ke luar negeri dan berjumpa delegasi-delegasi asing,” katanya.

Beliau berkata, banyak laporan polis dan SPRM telah dibuat berkenaan dakwaan sejumlah dana berkenaan.

“Pihak berkuasa sedang menyiasat dan saya percaya mereka sedang tunggu Tan Sri untuk beri keterangan.

“Rakyat pun sedang tunggu. Sila jawab hal ini kepada rakyat. Jangan lari ke luar negeri lagi. Sesiapa pun tidak boleh terlepas dari pengadilan,” katanya.


Rakyat Syria berdemontrasi tuntut penggulingan rejim Bashar al-Assad

ALEPPO, 10 Safar 1445H, Ahad – Ratusan ribu rakyat Syria – dari pelbagai gabenor – berdemontrasi untuk menuntut Presiden Bashar al-Assad bertanggungjawab atas jenayahnya, termasuk mendesak kepimpinan rejim itu digulingkan.

Menurut agensi berita Aramme, demontrasi diadakan di bandar-bandar di utara Syria selepas solat Jumaat, baru-baru ini.

Demontrasi tertumpu di kawasan luar bandar Idlib dan Aleppo, terutamanya di kawasan Azaz, Al-Bab, Marea dan Akhtarin.

Sementara itu, ribuan rakyat Syria lain turut berdemontrasi di wilayah Sweida, Daraa dan Deir Azzor untuk menuntut rejim Bashar bertanggungjawab atas jenayahnya.

Penunjuk perasaan di Sweida menaikkan bendera revolusi Syria dan melaungkan slogan menggesa penggulingan rejim, kebebasan dan maruah negara.

Terdahulu, Gabungan Kebangsaan Pasukan Revolusi Syria dan pembangkang menyatakan sokongan penuh terhadap kebangkitan rakyat di Syria yang menentang rejim Bashar.

Gabungan itu berkata, rakyat menuntut penggulingan rejim Bashar kerana menjadi punca krisis di Syria, termasuk bertanggungjawab terhadap kemerosotan hidup rakyat negara itu.

Gabungan itu menggesa media Arab dan antarabangsa memberikan tumpuan kepada kebangkitan rakyat di selatan, bagi menyampaikan suara serta tuntutan mereka terutama di kawasan yang dikawal rejim Bashar.

Ia turut menggesa semua rakyat Syria di setiap wilayah untuk bangkit menentang rejim Bashar bagi membebaskan negara dari jenayah perang yang telah mengorbankan ribuan orang awam.- Agensi


Bersatu, PAS Kelantan sudah bincang agihan kerusi PRU15

KOTA BHARU, 26 Ramadan 1443H, Khamis – Parti Bersatu dan PAS Kelantan telah mengadakan perbincangan di peringkat negeri berhubung pengagihan kerusi, bagi kedua parti politik itu untuk menghadapi Pilihan Raya Umum Ke-15 (PRU15).

Pengerusi Bersatu Kelantan Datuk Kamaruddin Md Nor berkata, hasil perbincangan itu, pihaknya telah memutuskan untuk mengekalkan kerusi masing-masing yang dimenangi kedua-dua parti itu pada PRU sebelum ini.

Beliau bagaimanapun berkata, keputusan itu akan dibuat peringkat pusat, hasil cadangan yang dikemukakan oleh kedua-dua parti di peringkat negeri.

“Bagi kerusi yang dimenangi UMNO pada PRU14, membabitkan tiga kerusi Parlimen dan tujuh DUN kita akan runding dan bincang kawasan mana BERSATU dan PAS, sebelum dibawa ke peringkat pusat.

“Manakala untuk kerusi yang belum diputuskan, pertimbangan perlu dibuat terlebih dahulu dengan melihat potensi calon dan sebagainya,” katanya pada sidang media selepas majlis ramah mesra dan berbuka puasa Lembaga Kemajuan Pertanian Kemubu (KADA) bersama pengamal media Kelantan, malam tadi.

Mengulas lanjut, Kamarudin yang juga Pengerusi Lembaga KADA berkata tidak mustahil juga sekiranya Bersatu meletakkan calon di kerusi yang disandang PAS, disebabkan faktor timbal balas dan berharap partinya akan memenangi lebih banyak kerusi pada PRU15 nanti. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Gondol hutan isu sensitif, naikkan amarah orang Melayu

BANGI, 17 Ramadan 1442H, Khamis – Pihak berwajib harus memberi perhatian terhadap sensitiviti umat Islam dan Melayu supaya tidak terguris melihat betapa mudahnya tanah dijual, selain hasil bumi dibolot rakus oleh kapitalis-kapitalis.

Ketua Komunikasi dan Multimedia Pertubuhan-Pertubuhan Pembela Islam (PEMBELA), Haji Rashidi Haris berkata, sensitiviti itu perlu dijaga kerana perjuangan Melayu mempertahankan negara juga bererti perjuangan mempertahankan tanah dalam negeri.

“Dan inilah yang diperjuangkan oleh pahlawan Melayu dan juga mereka yang dahulu menuntut kemerdekaan supaya tanah orang Melayu tidak terlepas ke tangan bukan Melayu.

“Bila menyentuh bab tanah maka termasuk juga hasil khazanah ke atas tanah atau apa yang ada di bawah tanah. Ini termasuk balak dan minyak,” katanya seperti dihubungi Ismaweb.net, hari ini.

Beliau berkata demikian mengulas mengenai imej hutan gondol di Pejabat Hutan Kuantan, Pahang yang tular di media sosial baru-baru ini, yang menjadi tanda tanya masyarakat umum.

Ramai yang tertanya-tanya berikutan terlalu banyak kes pencerobohan hutan di negeri Pahang sehingga integriti pejabat hutan dan kerajaan negeri sering dipersoalkan.

Bimbang dengan perkara itu, Rashidi berkata, pihak berwajib harus peka dan mengambil tindakan tegas sekiranya benar terdapat pencerobohan dan skandal kartel balak di kawasan terbabit.

Katanya, sebelum ini pencerobohan ribuan hektar tanah di negeri Pahang ke tangan orang bukan Melayu bagi membangunkan ladang durian Musang King sudah cukup menaikkan amarah rakyat.

“Setidak-tidaknya jagalah alam sekitar daripada dirosakkan dengan gondolan yang melampau.

“Jika berterusan akan menyebabkan orang seperti saya dan rakan-rakan berasa hampa dan kecewa. Perjuangan kami jadi sia-sia hanya kerana segelintir yang tamakkan duniawi, kaya segera sebanyak yang boleh selama di atas muka bumi ini,” katanya.


888,000 pekerja asing kawasan berisiko tinggi perlu disaring

KUALA LUMPUR, 17 Rabiulakhir 1442H, Khamis – Sebanyak 888,000 pekerja warga asing di enam kawasan berisiko tinggi perlu menjalani saringan COVID-19 yang dimulakan sejak Selasa.

Menteri Kanan (Kluster Keselamatan) Datuk Seri Ismail Sabri Yaakob berkata bagi fasa pertama, sebanyak 100,000 Antigen Rapid Test Kit (RTK-Ag) akan diedarkan ke kawasan berkenaan iaitu di Selangor, Negeri Sembilan, Kuala Lumpur, Pulau Pinang, Sabah serta Labuan.

“Bagi 48 jam pertama pelaksanaan saringan itu, 367 klinik swasta dan hospital swasta di kawasan terlibat telah mendaftar diri untuk program berkenaan.

“Pada tempoh sama, 19,975 RTK-Ag telah diedarkan untuk digunakan bagi saringan pekerja asing,” katanya kepada pemberita pada sidang media khas di sini hari ini, yang turut dihadiri Menteri Sumber Manusia Datuk Seri M. Saravanan.

Ismail Sabri yang juga Pengerusi Jawatankuasa Kabinet Mengenai Pekerja Asing berkata Kementerian Sumber Manusia (KSM) akan bekerjasama dengan Kementerian Kesihatan Malaysia (KKM) untuk mendapatkan lebih banyak kit ujian saringan COVID-19 untuk digunakan dalam saringan berkenaan.

Bernama sebelum ini melaporkan KSM akan melaksanakan Program Saringan COVID-19 Bagi Pekerja Asing secara bersasar berdasarkan lokaliti zon merah yang mempunyai kepadatan pekerja asing yang tinggi, bermula 1 Disember lepas (Selasa).

Turut dilaporkan bagi membolehkan program dijalankan secara komprehensif, saringan akan dilaksanakan oleh Pertubuhan Keselamatan Sosial (Perkeso) dengan kerjasama klinik dan hospital swasta. – Bernama


Subsidi diesel bersasar belum mampu turunkan harga barang

BANGI, 3 Zulkaedah 1444H, Selasa – Cadangan kerajaan untuk melaksanakan subsidi secara bersasar bagi produk diesel tahun depan masih belum mencukupi dalam usaha menurunkan harga barangan.

Pemuda BERJASA, Isma Aiman berkata, meskipun langkah itu baik dan menunjukkan kerajaan reaktif terhadap isu kenaikan kos sara hidup, beliau melihat kaedah berkenaan belum mampu memberi impak kepada harga barang.

“Saya berpendapat sedemikian kerana kita perlu faham bahawa pasaran kita dikuasai oleh kapitalis. Mereka akan lebih mengutamakan keuntungan, dan sanggup menggunakan lori lama yang banyak kerosakan.

“Jadi apa gunanya jika diesel disubsidikan namun lori perlukan kos yang tinggi untuk baik pulih? Maka harga barang sukar untuk turun,” katanya.

Sehubungan itu, beliau mencadangkan supaya kerajaan memperkasa atau mempertingkat kemudahan pengangkutan awam kerana kosnya lebih efisien.

“Contohnya pengangkutan kereta api Laluan Rel Pantai Timur (ECRL) yang menyediakan pengangkutan kargo untuk membawa barang dagangan daripada Pelabuhan Klang ke Pantai Timur.

“Kos masa dapat dijimatkan kerana menggunakan pengangkutan yang berkualiti tinggi dan harga barang juga tidak terjejas,” katanya.

Dalam pada itu, Isma juga mencadangkan supaya pemberian subsidi diesel secara bersasar dapat dijalankan dengan telus kerana bimbang ia bocor atau diseludup ke negara jiran.

Khamis lalu, Menteri Perdagangan Dalam Negeri dan Kos Sara Hidup, Datuk Seri Salahuddin Ayub dilaporkan berkata, pelaksanaan subsidi bersasar petrol RON95 dan diesel dijangka mula dilaksanakan pada tahun depan.

Beliau berkata, pangkalan Data Utama (PADU) yang akan diguna pakai untuk pelaksanaan subsidi bersasar petrol RON 95 dan diesel tahun depan, dijangka siap menjelang akhir hujung tahun ini.

Katanya, pangkalan data bersepadu itu akan meneliti semua data sedia ada bagi membolehkan subsidi bersasar berkenaan diberikan kepada sasaran yang tepat.


Aktivis Maghribi protes lawatan Ketua Tentera Israel

RABAT, 19 Zulhijjah 1443H, Selasa – Ratusan aktivis hak asasi manusia berdemonstrasi di hadapan bangunan Parlimen Maghribi di ibu negara Rabat sebagai protes terhadap lawatan Ketua Tentera Israel, Jeneral Aviv Kochavi.

Peserta demonstrasi melaungkan slogan mengutuk lawatan dan normalisasi antara Maghribi dan rejim penjajah.

Menurut aktivis Ahmed Wehman, protes itu mewakili kutukan terhadap lawatan penjenayah perang yang menumpahkan darah ribuan rakyat Lubnan dan Arab Palestin.

Kochavi tiba di Maghribi sebagai sebahagian daripada rangka kerja untuk mengukuhkan kerjasama ketenteraan dan keselamatan antara Tel Aviv dan Rabat, yang mula terbentuk pada April 2020.

Dalam lawatan tiga hari itu, dia dijangka bertemu dengan pegawai kanan dalam penubuhan tentera di Maghribi.

Israel dan Maghribi menandatangani memorandum persefahaman keselamatan pada akhir November tahun lalu ketika lawatan Menteri Pertahanan Israel, Benny Gantz ke Rabat.

Hubungan diplomatik antara kedua-dua negara disambung semula pada Disember 2020 selepas terhenti selama 20 tahun.

Maghribi memutuskan hubungan berikutan tercetusnya intifada Palestin kedua pada tahun 2000.

Kerajaan di Maghribi adalah rejim Arab keempat yang menormalkan hubungan dengan Israel sejak 2020, selepas Emiriah Arab Bersatu (UAE), Bahrain dan Sudan.

Mesir dan Jordan menandatangani perjanjian damai dengan Israel masing-masing pada 1979 dan 1994. – Agensi


Pesakit masuk hospital di Lembah Klang meningkat lebih 33 peratus

BANGI, 26 Zulhijjah 1442H, Khamis – Bilangan kemasukan pesakit baru ke hospital di Lembah Klang meningkat lebih 33 peratus berbanding tempoh dua minggu lalu, menurut Tan Sri Dr Noor Hisham Abdullah.

Ketua Pengarah Kesihatan berkata, jumlah itu selaras dengan peningkatan kes jangkitan COVID-19 di Selangor, Kuala Lumpur dan Putrajaya.

Terdapat 6,427 pesakit berada dalam hospital, 2,685 di Pusat Kuarantin dan Rawatan COVID-19 Berisiko Rendah (PKRC) dan 659 lagi di unit rawatan rapi (ICU).

“Lebih 1,000 pesakit dimasukkan ke hospital setiap hari. Dashboard CPRC Hospital System juga menunjukkan bilangan pesakit yang menunggu bagi mendapatkan rawatan di luar Jabatan Kecemasan dan Trauma adalah tinggi.

“Beberapa langkah telah dilakukan di bawah seliaan Pasukan Bertindak Khas Greater Klang Valley termasuk mewujudkan katil tambahan.

“Ia termasuk hospital medan di luar kawasan Hospital Tengku Ampuan Rahimah Klang serta mewujudkan katil-katil tambahan di hospital seperti Hospital Selayang dan Hospital Serdang,” katanya.

Pada masa sama, Dr Noor Hisham memaklumkan bahawa PKRC Maeps juga dipertingkatkan kapasitinya bagi memberi rawatan kepada pesakit yang memerlukan rawatan oksigen.

Beliau berkata, beberapa hospital juga telah berfungsi sebagai hospital COVID-19 sepenuhnya, iaitu Hospital Sungai Buloh; Hospital Selayang; Hospital Ampang; Hospital Serdang dan Hospital Pakar Kanak-Kanak Universiti Kebangsaan Malaysia (UKM).

“Kapasiti katil hospital tambahan yang telah dapat dipertingkatkan untuk tempoh dua minggu lepas adalah 2,884 di sekitar Selangor, Kuala Lumpur dan Putrajaya dan jumlah ini akan meningkat melalui langkah yang sedang dilaksanakan.

“Kadar vaksinasi di Lembah Klang akan terus dipercepatkan bagi mengurangkan pesakit yang dijangkiti dengan gejala yang serius,” katanya.


Masalah air pun diselesaikan, orang ramai kagum usaha pantas Ebit Liew

BANGI, 3 Rabiulawal 1442H, Selasa – Berasa sayu dengan dugaan penduduk di Selangor yang berdepan dengan gangguan bekalan air, pendakwah dan sukarelawan terkenal, Ebit Liew atau nama sebenarnya Ebit Irawan Ibrahim Liew, 36, tampil membantu orang ramai dengan memberikan bekalan air.

Dalam laman sosial Instagramnya, Ebit Liew memuat naik video dengan kapsyen, memaklumkan beliau telah membeli air sebanyak dua lori besar untuk diagihkan kepada penduduk sekitar Batu Caves, Selangor.

Pendakwah tersohor itu berkata, usaha beliau dan pasukannya digerakkan sejak jam 10 malam tadi sehingga kini di kawasan pinggiran Batu Caves.

Ebit Liew berkata, beliau terlintas untuk berbuat demikian pada awalnya, selepas kediamannnya sendiri mengalami masalah bekalan air sehingga terpaksa dibelikan air mineral untuk keperluan anak-anak.

“Bila saya tengok rumah saya tiada air. Saya cepat-cepat belikan air mineral untuk anak-anak. Saya fikir macam manalah orang di luar sana.

“Ya Allah. Sekali tengok orang beratur. Paling sayu pakcik makcik tua-tua nak air. Ada yang saya minta pembantu saya bantu angkatkan.

“Ada adik kecil-kecil sangat datang ambil air. Untuk masak dan minum agaknya. Ramai yang muda bantu yang tua,” katanya yang sayu dengan keadaan itu.

Ebit Liew berkata, pengerusi flat serta Ahli Jawatankuasa (AJK) surau juga bersama-sama bertungkus lumus mengagihkan bekalan air kepada penduduk di situ.

“Ya Allah. Bantulah semua negeri-negeri yang ada masalah air permudahkanlah ya Allah. Bukalah jalan buat kami semua.

“Mohon doa ya. Ramai sangat yang minta tolong. Ada pusat dialisis dan klinik pun memerlukan. Insya-Allah doakan semuanya dimudahkan,” katanya.

Kagum dengan usaha Ustaz Ebit Liew, rata-rata netizen memuji tindakan beliau dan mendoakan agar urusannya dipermudahkan.

Salah seorang pengguna laman Twitter bernama Ain berkata, Ustaz Ebit tidak memerlukan sebarang pangkat untuk mula menyalurkan bantuan kepada yang memerlukan.

“Tidak perlu pangkat. Cukup lah niat dia hati kerana Allah. Itulah Ustaz Ebit.”

Manakala pengguna dengan nama Ibn Hajar @Haitamiyy pula berkata, ciri-ciri pemimpin itu ada pada Ustaz Ebit Liew.

“Semoga Allah merahmati beliau dan permudahkan segala urusan kepada mereka yang terlibat dengan gangguan air,” katanya.

Seakan memberi kiasan, pengguna bernama Cik Kaseh @nrldaud berkata, “As usual lah, Ustaz Ebit bertindak lagi laju daripada orang-orang yang sepatutnya.”

Engku Muhd Fazli @engkufazli113 pula mempersoalkan di mana keberadaan wakil rakyat untuk penduduk setempat ketika isu sebegini timbul.

“Bila ustaz membantu, aku terfikir mana pergi YB-YB kawasan situ? Takkan sibuk kot. Jadi, aku cuba berhusnuzon mungkin dia tengah setelkan hal tempat lain,” katanya.


PRU15: PAS guna logo baharu? Hadi kata masih dalam perbincangan

BANGI, 8 Zulhijjah 1443H, Jumaat – PAS mempertimbangkan untuk menggunakan logo baharu dalam Pilihan Raya Umum Ke-15 (PRU15) bagi menggantikan lambang Perikatan Nasional (PN) yang digunakan sebelum ini.

Presiden PAS, Tan Sri Abdul Hadi Awang berkata, isu pengunaan logo dalam pilihan raya akan datang masih lagi dalam perbincangan.

“Kita berbincang untuk mengubah simbol, kita bincang dalam parti nak buat satu simbol yang baru yang sesuai.

“Bukan bendera dahulu, masih dalam perbincangan sebab pilihan raya pun tidak tahu bila,” katanya seperti dipetik akhbar tempatan.

PAS sebelum ini menerusi laporan menegaskan akan menggunakan logo sendiri di tiga negeri yang dikuasainya iaitu di Kelantan, Terengganu dan Kedah.

Bagaimanapun, Setiausaha Majlis Syura Ulama PAS, Datuk Nik Muhammad Zawawi Salleh berkata, parti itu belum memutuskan sama ada akan menggunakan logo sendiri atau PN.

24 Jun lalu, Musyidul Am PAS, Datuk Hashim Jasin menyarankan partinya menggunakan logo sendiri pada PRU 15.

Katanya, penggunaan logo PAS dilihat bersesuaian selain mampu memberi kelebihan kepada parti itu sekali gus membawa kemenangan.

Katanya, penggunaan logo tersebut disarankan memandangkan logo parti telah dikenali sejak 70 tahun lalu.


Belum masa Malaysia kembali ke era GST: Penganalisis

Oleh Athirah Huda Zalhe

BANGI, 2 Zulkaedah 1443H, Khamis – Belum masanya untuk Malaysia kembali melaksanakan sistem cukai barangan dan perkhidmatan (GST), tatkala negara berdepan masalah rantaian bekalan serta ketidaktentuan terhadap harga barang.

Ini kerana, pelaksanaan GST hanya akan menambahkan tekanan kepada rakyat yang sedang mengalami peningkatan mendadak harga barang dan kos sara hidup, meskipun sistem percukaian itu adalah cara paling mudah untuk kerajaan menambahkan hasil.

Atas sebab itu, penganalisis ekonomi Putra Business School, Prof Madya Dr Ahmed Razman Abdul Latiff berpendapat bahawa ketika ini bukanlah masa yang sesuai untuk kerajaan melaksanakan sistem percukaian berkenaan.

“Walaupun ianya cara paling mudah bagi kerajaan untuk menambahkan hasil, ianya akan menyebabkan rakyat tertekan dengan terpaksa membayar cukai tambahan ke atas barang dan perkhidmatan yang mana harga barang sekarang pun sudah sedia tinggi.

“Selain itu, isu ketirisan dan rasuah menyebabkan kerajaan kehilangan RM50 ke RM60 bilion setiap tahun,” katanya kepada Ismaweb.net, hari ini.

Dr Ahmed Razman berkata, sebelum mempertimbang untuk melaksanakan semula GST, kerajaan perlu menyelesaikan dahulu isu kutipan cukai berkenaan yang lambat dipulangkan kepada peniaga.

Sebelum ini, Perdana Menteri, Datuk Seri Ismail Sabri Yaakob tidak menolak kemungkinan untuk mengembalikan GST sebagai satu cara efektif menambah pendapatan negara bagi menangani kenaikan inflasi dan kos sara hidup.

Beliau berkata, kerajaan mempertimbangkan beberapa tindakan ekonomi yang mungkin dilihat pengguna sebagai menambah bebas kos sara hidup mereka, iaitu memperkenalkan semula GST.

“Kerajaan berminat mengembalikan GST kerana mahu mengembangkan asas pendapatannya dan menanggung beban subsidi awam,” katanya.

Bagaimanapun, cadangan mengembalikan sistem percukaian itu ditolak Majlis Presiden Pakatan Harapan (PH) kerana keadaan inflasi yang semakin tinggi.

Malaysia beralih kepada GST ketika pentadbiran Barisan Nasional (BN) pada April 2015, dengan kadar enam peratus yang dikritik pembangkang serta kumpulan pengguna.

Setelah PH yang diteraju Tun Dr Mahathir Mohamad mengambil alih pentadbiran, pelaksanaan GST dibatalkan sebagai memenuhi janji pilihan raya dan menggantikannya dengan cukai jualan dan perkhidmatan (SST).


Moratorium menyeluruh seperti guna lebih banyak sumber daripada diperlukan: Tengku Zafrul

KUALA LUMPUR, 24 Syawal 1442H, Sabtu  – Perang melawan COVID-19 adalah lebih kepada maraton berbanding berlari dengan pantas dan menawarkan moratorium secara menyeluruh seperti menggunakan lebih banyak sumber daripada yang diperlukan apabila perjalanan di hadapan berpotensi panjang dan mencabar, kata Menteri Kewangan Tengku Datuk Seri Zafrul Abdul Aziz.

“Mengetahui bahawa mereka yang memerlukan pelepasan sementara mempunyai pilihan, dan mereka yang mampu telah membuat pembayaran balik.

“Adakah moratorium menyeluruh merupakan langkah yang bijak untuk dilaksanakan semula, terutamanya apabila kita mengetahui bahawa kita perlu mengoptimumkan sumber kita?” tulisnya dalam ruangan komentar yang disiarkan dalam The Star hari ini.

Katanya, mengadakan semula moratorium menyeluruh turut bermakna kerajaan mungkin perlu memberi ganti rugi kepada bank untuk langkah yang mungkin tidak diperlukan sejak awal.

Beliau berkata, walaupun Ordinan Darurat (Kuasa-kuasa Perlu) 2021 membenarkan kerajaan memperoleh dan menggerakkan sumber-sumber yang diperlukan untuk kebaikan awam, sebarang langkah wajib perlu disesuaikan dengan pampasan kepada pihak yang telah menghasilkan sumber.

Katanya, menawarkan moratorium menyeluruh, tidak wajar dari segi kewangan, terutamanya dalam situasi sumber yang terhad untuk perang yang berpotensi panjang terhadap musuh yang boleh bermutasi tanpa memberi amaran.

“Saya lebih suka memindahkan sumber tersebut dalam bentuk bantuan atau subsidi kepada rakyat dan segmen perniagaan yang amat memerlukannya,” katanya.

Mengenai kenyataan beliau dipetik dalam media baru-baru ini sebagai berkata, bahawa kerajaan tidak boleh memaksa bank untuk memberikan moratorium menyeluruh, Tengku Zafrul berkata ini telah diambil luar daripada konteks oleh “golongan oportunis yang mempromosikan agenda populis mereka.”

Beliau menjelaskan bahawa, di bawah Akta Bank Negara Malaysia 2009 (CBA) dan Akta Perkhidmatan Kewangan 2013 (FSA), Menteri Kewangan tidak mempunyai kuasa untuk mengarahkan bank memberikan moratorium automatik.

Selain itu, katanya di bawah Ordinan Darurat (Kuasa-kuasa Perlu) 2021 ketika ini, Ordinan Darurat (Kuasa-Kuasa Penting) 2021, sebarang undang-undang baharu perlu mendapat kelulusan daripada Kabinet dan kemudian dikemukakan kepada Yang di-Pertuan Agong untuk mendapat perkenan Baginda.

Beliau berkata, walaupun jika kerajaan memutuskan untuk mengambil langkah populis dan memaksa komuniti perniagaan di Malaysia untuk menerapkan semula langkah-langkah seperti moratorium menyeluruh, risiko adalah keyakinan pelabur akan terjejas dalam dasar Malaysia untuk tempoh jangka panjang.

Berdasarkan undang-undang diperlukan untuk pasaran yang stabil, beliau berkata, kerajaan yang menggunakan kuasa Darurat dengan sewenang-wenangnya akan mengakibatkan beberapa pihak terpaksa melanggar atau mengubah kontrak, justeru ia akan memberi kesan buruk kepada perniagaan dan pelaburan pada masa depan.

“Ini juga mungkin mempunyai implikasi yang luas sehingga menjejaskan pasaran modal negara dan menyebabkan aliran keluar dana seterusnya mempengaruhi nilai ringgit serta meningkatkan kos menjalankan perniagaan. Secara keseluruhannya memberi kesan dalam tempoh jangka masa panjang terhadap ekonomi Malaysia.

“Kita telah pun menghadapi krisis ekonomi dan kesihatan awam, mengapa mahu mewujudkan krisis kewangan dan perbankan pula?,” katanya.

Katanya ia adalah “tidak adil dan tidak bertanggungjawab bagi kerajaan untuk mengambil semua risiko ini hanya untuk membolehkan moratorium menyeluruh untuk semua orang, terutamanya apabila mengetahui bahawa sekurang-kurangnya 80 peratus daripada peminjam tidak memerlukannya dan bank-bank telah memberikan atau menawarkan bantuan bersasar kepada peminjam yang benar-benar memerlukan bantuan itu.”

Semasa Perintah Kawalan Pergerakan (PKP) 1.0, Tengku Zafrul berkata, pengetahuan mengenai virus tersebut amatlah sedikit dan dengan vaksin yang masih menjadi harapan yang belum dapat dicapai, tiada seorang pun di dunia yang mengetahui untuk membendungnya.

Dalam tempoh tersebut, katanya, kerajaan telah melaksanakan pelbagai langkah dan antaranya melalui Pakej Rangsangan Ekonomi Prihatin Rakyat (PRIHATIN), selain Bank Negara Malaysia dan sektor perbankan bersetuju untuk memberikan moratorium menyeluruh secara automatik selama enam bulan kepada semua peminjam.

“Semua orang menikmatinya, daripada B40, M40 dan T20, hingga perniagaan, besar dan kecil. Sama ada mereka memerlukannya atau tidak, golongan kaya, golongan elit, syarikat besar dan syarikat yang mencatatkan keuntungan yang besar, mendapat manfaat,” katanya.

Beliau berkata, selepas moratorium berakhir pada September 2020, kira-kira 85 peratus daripada peminjam membuat pembayaran balik, merupakan petunjuk kukuh bahawa kebanyakan rakyat Malaysia dapat terus membayar pinjaman mereka.

Sejak itu, katanya, sektor perbankan telah memberi tumpuan secara strategik kepada 15 peratus daripada peminjam yang sedang bergelut, dengan menawarkan pilihan antara moratorium selama tiga bulan atau pengurangan ansuran bulanan bayaran balik pinjaman sebanyak 50 peratus selama enam bulan dalam Belanjawan 2021, yang telah diperluas melalui pakej bantuan seterusnya seperti PERMAI, PEMERKASA dan PEMERKASA Tambahan.

Beliau berkata, jumlah peminjam yang baik turut diberikan pilihan pembayaran balik yang lain bersesuaian dengan keadaan kewangan mereka.

“Setakat ini, kami telah menyalurkan bantuan bernilai lebih RM200 bilion, memberi manfaat kepada 20 juta rakyat Malaysia dan 2.4 juta perniagaan,” katanya, sambil menambah pertumbuhan Keluaran Dalam Negara Kasar (KDNK) negara sebanyak enam peratus bagi Mac 2021 memberi isyarat pemulihan ekonomi yang baik.

“Selain inisiatif dalam Belanjawan 2021 bernilai RM322.5 bilion dan pakej bantuan PEMERKASA Tambahan bernilai RM40 bilion yang diumumkan baru-baru ini, langkah berterusan bernilai lebih RM100 bilion masih boleh didapati daripada pakej sebelum ini untuk membantu rakyat, perniagaan dan ekonomi,” katanya.

Sementara itu, Tengku Zafrul berkata, PKP 3.0 memberikan satu lagi situasi ekonomi-kesihatan awam, tetapi perbezaan yang ketara pada kali ini ialah lebih banyak yang diketahui mengenai virus tersebut dan banyak syarikat yang dapat beralih kepada bekerja dari rumah dengan cepat, manakala banyak perniagaan dengan keupayaan e-dagang meningkatkan penawaran dalam talian mereka.

Walaupun mengakui bahawa jumlah jangkitan lebih tinggi daripada 2020, beliau berkata, pelan vaksinasi kebangsaan telah dipercepatkan untuk mencapai 150,000 dos sehari pada akhir Jun, menempatkan negara di landasan ke arah mencapai imuniti kelompok menjelang akhir 2021.

Beliau turut berpendapat, memperkenalkan semula moratorium menyeluruh akan menjejaskan orang ramai kerana pelabur utama atau pemegang saham terbesar bank di Malaysia adalah sebenarnya institusi awam yang melabur dan menguruskan dana bagi pihak Malaysia.

Tengku Zafrul berkata, pemegang saham utama di bank-bank adalah institusi seperti Kumpulan Wang Simpanan Pekerja (KWSP) dan Kumpulan Wang Persaraan (Diperbadankan) (KWAP) yang menguruskan dana persaraan untuk pekerja sektor swasta dan penjawat awam, Permodalan Nasional Bhd (PNB) yang menerbitkan unit dana amanah untuk rakyat Malaysia, Lembaga Tabung Haji yang menguruskan simpanan milik umat Islam, Pertubuhan Keselamatan Sosial (PERKESO) yang menguruskan dana keselamatan sosial untuk pekerja serta syarikat insurans dan pengurus dana menguruskan pelaburan untuk rakyat Malaysia.

“Penyelesaian yang bakal mendatangkan masalah terhadap isu tersebut umpama menyusahkan diri sendiri akhirnya.

“Secara ringkasnya, rakyat yang “memiliki” bank. Akhirnya, rakyat yang akan mendapat dividen yang lebih rendah daripada KWSP, ASB atau Tabung Haji, jika bank mengalami kerugian menerusi moratorium menyeluruh,” katanya.

Beliau berkata, pelaksanaan moratorium menyeluruh akan bermaksud bank tidak akan menerima pembayaran balik pinjaman untuk memberi pinjaman kepada orang lain tetapi tetap harus membayar faedah/ keuntungan kepada pendeposit.

Keuntungan bank juga digunakan untuk menghasilkan penimbal modal supaya mereka dapat terus memberi pinjaman untuk menyokong ekonomi walaupun mengalami kerugian pinjaman, katanya.

“Tanpa penimbal ini, pemberian pinjaman akan terjejas. Ini akan menjejaskan kemudahan ekonomi yang terhasil daripada pergerakan modal yang cekap.

“Dengan memastikan sektor perbankan membantu mereka yang memerlukan, kerajaan dan Bank Negara Malaysia (BNM) tidak hanya melindungi pendeposit, pemegang saham dan peminjam tetapi turut memastikan modal dalam ekosistem pasaran kewangan dimanfaatkan secara efisien untuk pertumbuhan ekonomi. Ini adalah situasi menang-menang yang terbaik,” katanya.

Tengku Zafrul berkata, sebahagian daripada tanggungjawabnya sebagai Menteri Kewangan ialah tidak membuat keputusan berdasarkan kepentingan jangka pendek untuk memenuhi agenda populis dan melakukan yang terbaik untuk rakyat, kestabilan pasaran dan keuntungan jangka panjang negara. -Bernama


Konsep lama, Ekonomi Madani gabungan model kapitalis sosial

Oleh Zuhayati Yazid

BANGI, 2 Safar 1445H, Sabtu – Ekonomi Madani yang diperkenalkan Perdana Menteri, Datuk Seri Anwar Ibrahim merupakan kesinambungan daripada kerangka ekonomi lama, yang hanya memberi tumpuan jangka masa pendek semata-mata.

Penganalisis Centre for Alternative Policies in Economics (CAPE), Ibrahim Mohd Hasan berkata, tiada pembaharuan yang dikemukakan selepas lebih lapan bulan mentadbir – kerana model ekonomi yang diuar-uarkan hanya meneruskan kerangka sama iaitu gabungan ekonomi kapitalis sosial.

“Kita sepatutnya yang tentukan hala tuju ekonomi negara memandangkan kita memiliki sumber yang kaya dan subur.

“Tetapi sebaliknya, ekonomi sekarang hanya menguntungkan sebelah pihak, selain tidak menggunakan kemudahan dan kelebihan yang ada untuk membangunkan negara ikut acuan sendiri,” katanya.

Beliau berkata demikian ketika menjadi panel dalam Dialog Kuasa Nasional: Adakah Ekonomi Madani Membangunkan Kuasa Nasional yang diadakan di Universiti Kebangsaan Malaysia (UKM) hari ini.

Ibrahim berkata, kerajaan sepatutnya membangunkan negara dengan mencari kepakaran pihak luar untuk manfaat kepada rakyat dan ekonomi negara.

“Namun sebaliknya yang berlaku hari ini apabila memberi peluang kepada pihak luar menggunakan sumber negara.

“Meskipun ia memberi keuntungan tetapi hanya untuk jangka masa pendek semata-mata, tetapi lebih baik kita cari kepakaran daripada luar dan gunakannya untuk manfaat negara,” katanya.

Justeru beliau melihat sudah tiba masanya model ekonomi baharu yang lestari dan berdaya saing diwujudkan bagi memberi tumpuan untuk jangka masa panjang.

Meskipun perancangan itu tidak memberikan hasil dalam tempoh terdekat, namun ia dijamin akan membawa negara ke arah lebih baik.

Paling penting dapat menjamin generasi akan datang dengan keadaan ekonomi yang lebih stabil, katanya.


Masjid tempat berhimpun paling selamat

SAYA senaraikan enam sebab yang menjadikan masjid tempat perhimpunan yang paling selamat di musim pandemik COVID-19 ini.

Jemaah masjid sentiasa memakai pelitup muka sepanjang berada di masjid, tidak seperti di kedai makan dan medan selera di pasaraya gergasi, yang membuka pelitup muka untuk makan dan minum.

Saya sendiri tidak membuka pelitup muka semasa memberi kuliah dan mengimamkan solat.

Jemaah masjid akan menghabiskan 90 peratus masanya di satu tempat tertentu dalam masjid, iaitu di tempat dia bersolat wajib dan sunat, tanpa bergerak ke sana ke mari, tidak seperti pengunjung-pengunjung pasaraya dan tempat-tempat lain.

Kurangnya pergerakan individu mengurangkan risiko bersentuhan dan jarak kurang satu meter.

Jemaah masjid menghabiskan 90 peratus masanya dalam masjid dengan berdiri dan duduk di atas sejadah masing-masing, tidak seperti pengunjung kedai makan yang duduk di atas kerusi dan makan di meja yang digunakan silih berganti, tanpa apa-apa alas peribadi yang dibawa dari rumah.

Peraturan jalan sehala lebih mudah diamalkan di masjid kerana faktor waktu masuk dan waktu keluar. Jemaah masjid masuk di awal waktu, dan keluar selepas selesai menunaikan solat berjemaah.

Hanya lima waktu sahaja sehari semalam. Pengunjung pasaraya dan kedai makan keluar masuk secara berterusan sepanjang masa operasi, menyebabkan disiplin terhadap peraturan jalan sehala sukar dikawal.

Jemaah masjid akan berwuduk terlebih dahulu sebelum masuk ke masjid untuk solat. Jika pun air tidak mematikan virus, sekurang-kurangnya air mengalir yang membasuh muka, tangan dan kaki boleh membawa pergi kuman yang ada.

Ini tambahan kepada prosedur menyucikan tangan dengan bahan sanitasi yang disediakan di pintu masuk masjid.

Kita tidak dengar lagi kluster masjid yang besar sesudah kes di masjid tempat perhimpunan jemaah tabligh dahulu, yang berlaku ketika rakyat belum ada kesedaran tentang COVID-19 dan belum ada lagi SOP seperti hari ini. Ini bukti bahawa masjid adalah tempat berhimpun paling selamat selagi SOP yang ditetapkan boleh dipatuhi.

Semoga tulisan ini boleh membuka mata pihak-pihak yang berwajib supaya tidak ‘merantai’ masjid secara berlebihan berbanding kedai makan dan pasaraya.

Hukum diletak atas realiti. Realiti masjid sudah tentu berbeza dengan realiti tempat-tempat lain. Selepas berlalu tempoh masa lebih 10 bulan amalan SOP masjid diamalkan, sayugia realiti itu diteliti semula, agar letak duduk hukum dapat ditempatkan dengan tepat sepanjang masa.

Saya hanya mengemukakan pandangan. Terpulang pada tuan-tuan yang lebih bijak dan alim. Wallahu a’lam.

Ustaz Mohd Hazizi Ab Rahman
Naib Presiden Barisan Jemaah Islamiyah Se-Malaysia (BERJASA)


Kerajaan balas budi barisan hadapan sedia insentif menarik

Oleh Athirah Huda Zalhe

BANGI, 21 Rabiulawal 1442H, Sabtu – Pengamal Perubatan dan Kesihatan Muslim Malaysia (I-Medik) menyambut baik peningkatan belanjawan yang diperuntukkan untuk sektor perkhidmatan kesihatan bagi tahun 2021.

Dalam pembentangan Belanjawan 2021 semalam, Kementerian Kesihatan (KKM) menerima RM31.94 bilion berbanding RM30.6 bilion pada tahun ini.

Belanjawan yang bertemakan ‘Teguh Kita, Menang Bersama’ itu turut menyuntik RM1.8 bilion tahun ini untuk menangani COVID-19, selain RM1 bilion bagi meningkatkan saringan dan kesihatan dengan membekalkan kit saringan serta reagen.

Dalam pembentangan Menteri Kewangan, Tengku Datuk Seri Zafrul Abdul Aziz semalam turut mengumumkan pembayaran elaun RM600 sebulan dan pemberian tambahan secara one-off sebanyak RM500 kepada petugas barisan hadapan.

Kelainan Belanjawan 2021 turut terlihat menerusi penekanan pada elemen kesihatan mental dengan peruntukan RM24 juta untuk memperkukuh Program Kesihatan Mental, Pencegahan Keganasan dan Kecederaan serta Penyalahgunaan Substans.

Berpuas hati dengan jumlah peruntukan itu, Ketua Unit Kesihatan Awam I-Medik, Dr Mohd Ihsanuddin Abas berkata, perbelanjaan berkenaan menunjukkan keprihatinan kerajaan terhadap kerja keras serta pengorbanan kakitangan KKM.

“Penerusan elaun COVID-19 dan bayaran secara one-off untuk petugas barisan hadapan adalah sangat dialu-alukan.

“Bahkan, peruntukan untuk penyediaan pusat jagaan anak-anak petugas kesihatan di hospital juga adalah tanda kerajaan prihatin dengan kebajikan kakitangan KKM,” katanya kepada Ismaweb.net, hari ini.

Dalam menumpukan kepada pengawalan pandemik, Dr Mohd Ihsanuddin turut mengingatkan kerajaan supaya terus memastikan peruntukan mencukupi disediakan untuk ubat-ubatan serta rawatan penyakit kritikal, termasuk perkhidmatan di klinik dan hospital kerajaan.

Beliau berkata, memandangkan beban penjagaan kesihatan telah berganda berikutan pandemik COVID-19, namun perkhidmatan kesihatan sedia ada juga perlu dijaga.

“Jangan jadi seperti pepatah Melayu ‘yang dikejar tak dapat, yang dikendong berciciran’

“Dalam kesibukan dan kesungguhan mengawal penularan COVID-19 dalam komuniti, KKM perlu terus memastikan perkhidmatan klinik dan hospital kerajaan berjalan pada tahap terbaik,” katanya.


Polis cadang guna TikTok sebar maklumat berkaitan ‘scammer’

IPOH, 19 Ramadan 1443H, Khamis – Polis Perak bercadang menggunakan aplikasi TikTok sebagai medium untuk menyampaikan sebarang maklumat dan mesej berkaitan ‘scammer’ yang semakin membimbangkan sejak kebelakangan ini.

Ketua Polis Perak, Datuk Mior Faridalathrash Wahid berkata, idea itu tercetus selepas menyedari aplikasi tersebut kini mendapat perhatian daripada pelbagai peringkat umur.

“Jadi, kita bercadang untuk menggunakan platform TikTok kerana sesuatu mesej yang disampaikan dalam masa yang singkat tetapi ia sangat berkesan dalam menyampaikan sebarang maklumat.

“Mungkin kita akan berkolaborasi dengan bank-bank tempatan untuk kita buka satu pertandingan kepada orang ramai yang boleh memberi idea menerusi penyampaian mesej dan maklumat paling kreatif menggunakan aplikasi TikTok,” katanya.

Beliau kepada demikian kepada pemberita selepas mengadakan perjumpaan bersama institusi kewangan negeri ini yang turut dihadiri Pengerusi Bank-bank Tempatan Malaysia Perak, Datin Munirah Che Rose di Pangkalan Latihan Pasukan Gerakan Udara Ipoh di sini hari ini.

Dalam pada itu, Mior Faridalathrash berkata, Jabatan Siasatan Jenayah Komersial Perak merekodkan jumlah kerugian sebanyak RM33 juta akibat jenayah siber sepanjang tahun lepas.

“Mereka yang menjadi mangsa ‘scammer’ ini bukan sahaja masyarakat luar bandar tetapi golongan profesional,” katanya. – Bernama


Syor wujudkan elaun sewa rumah mahasiswa

BANGI, 25 Zulkaedah 1444H, Rabu – Kerajaan disaran melihat isu asas yang dihadapi mahasiswa seperti penempatan tempat tinggal mereka di universiti yang sehingga kini belum selesai.

Cadangan disuarakan Pergerakan Pemuda UMNO itu susulan keputusan Perdana Menteri, Datuk Seri Anwar Ibrahim yang bersetuju untuk menaikkan kadar Elaun Sara Hidup (ESH) bagi pelajar tajaan Jabatan Perkhidmatan Awam (JPA).

Ketuanya, Dr Akmal Saleh mengesyorkan kerajaan mewujudkan elaun sewa rumah kepada mahasiswa yang tidak mendapat kemudahan penginapan asrama.

Elaun itu boleh diberikan kepada mahasiswa terutamanya dari keluarga yang kurang berkemampuan.

Selain itu, penetapan harga siling rumah sewa di kawasan sekitar universiti diwujudkan agar tidak ada pemilik rumah yang menaikkan harga sewa sewenang-wenangnya.

“Kami mohon juga untuk melihat isu asas bagi adik-adik mahasiswa yang sehingga kini masih tidak dapat diselesaikan iaitu isu penempatan tempat tinggal mereka di universiti,” katanya dalam kenyataan hari ini.

Akmal turut memaklumkan, pihaknya telah membentuk sebuah jawatankuasa khas bagi menangani ini.

Bahkan pada masa sama, Pemuda UMNO bersedia untuk membawa perbincangan itu dengan lebih lanjut bersama pihak berwajib.


Segerakan reformasi sistem pendidikan negara

BANGI, 20 Rabiulawal 1444H, Isnin – Sudah tiba masanya sistem pendidikan negara  direformasi bagi mengelakkan lebih ramai pihak termasuk guru dan ibu bapa kecewa.

Pensyarah Pusat Kajian dan Kesejahteraan Universiti Kebangsaan Malaysia (UKM), Dr Anuar Ahmad berkata, pendidikan negara kini sedang ‘stagnant’, tidak maju ke depan malah mulai merosot.

Mengakui kesal apabila sudah berulang kali beliau ingatkan, namun sehingga kini katanya, tiada pihak yang mempedulikan.

Beliau bimbang sekiranya tiada sebarang pembaharuan dilakukan dalam sistem pendidikan negara, semakin ramai guru bakal kecewa dan kepercayaan ibu bapa juga akan pudar.

“Sistem pendidikan negara perlukan reformasi. Malangnya tiada yang endah.

“Semakin ramai guru yang kecewa, ibu bapa pula sudah tiada kepercayaan penuh pada sistem pendidikan negara. Lakukanlah reformasi pendidikan segera,” katanya dalam kenyataan di Facebook, hari ini.

Beliau berkata, negara memerlukan seorang menteri pendidikan yang serius dalam memahami denyut nadi pendidikan pasca Pilihan Raya Umum Ke-15 (PRU15).

“Seorang menteri yang meletakkan matlamat kemenjadian murid dan kebajikan guru sebagai keutamaan di atas segala yang lain.

“Mampu laksanakan agenda kesejahteraan pendidikan secara tegas dan terancang. Siapakah calon menteri pendidikan yang paling sesuai?,” katanya.

Baru-baru ini, seorang guru dilaporkan berdepan tindakan tatatertib termasuk diturunkan pangkat atau dibuang kerja kerana menyuarakan permasalahan membabitkan pendidikan di sekolah.

Antara isu yang diperjuangkan Cikgu Mohd Fadli Mohamed Salleh ialah mengenai sistem pendidikan, beg sekolah, silibus subjek, masa belajar dan bilangan murid di dalam kelas.

Permasalahan yang dibangkitkan Cikgu Fadli itu bukan hanya mendapat perhatian dan sokongan guru serta ibu bapa, bahkan Perdana Menteri, Datuk Seri Ismail Sabri turut memberi respon.

Hari ini, Jawatankuasa Disiplin Kementerian Pendidikan (KPM) dilaporkan bersidang bagi membincangkan isu membabitkan Cikgu Fadli.

Semalam, KPM memuat naik video oleh Ketua Pengarah Pendidikan  Pkhairuddin Ghazali yang menjelaskan bahawa tindakan belum diambil terhadap Cikgu Fadli.


Siren serangan udara kembali kedengaran di Ukraine

KYIV, 9 Syaaban 1443H, Sabtu – Siren serangan udara kedengaran di kebanyakan bandar di Ukraine awal pagi Sabtu menggesa, orang ramai mencari tempat perlindungan, lapor media tempatan.

Beberapa media tempatan Ukraine melaporkan, siren kedengaran di ibu kota Kyiv dan bandar barat Lviv di Odessa.

Turut kedengaran di Kharkiv, Cherkasy serta wilayah Sumy di timur laut negara ini.

Pada Jumaat, tentera Russia kelihatan berkumpul semula untuk kemungkinan serangan ke atas Kyiv, dengan imej satelit menunjukkan mereka menembak artileri ketika mendekati ibu negara. – Agensi

Pautan terdahulu;


Debat Najib-Anwar mengecewakan, tiada idea segar pacu negara

Oleh Ainul Illia Meor Suzurudin

BANGI, 12 Syawal 1443H, Jumaat – Debat Perdana antara Presiden PKR, Datuk Seri Anwar Ibrahim dengan bekas Perdana Menteri, Datuk Seri Najib Tun Razak dilihat sebagai mengecewakan.

Ini kerana, tiada idea serta wawasan yang betul-betul segar untuk memacu ekonomi negara pasca pandemik serta ketidakstabilan politik dunia dan negara daripada kedua-dua tokoh.

Mengulas perkara itu, pemerhati politik, Ir Ts Lukman Al Hakim berkata, Najib asyik bernostalgia mengenai pelbagai projek mega ekonomi di bawah kepimpinan beliau dan pemansuhan cukai barangan dan perkhidmatan (GST).

“Padahal semua mengetahui banyak projek mega yang disebut masih belum siap, dan beberapa projek yang telah siap pun masih belum memberikan pulangan ekonomi seperti yang telah disasarkan.

“Manakala Anwar pula berkali-kali (over-do) menekankan isu forensik kewangan, integriti, rasuah dan urus tadbir yang berkesan (good governance) yang pada pandangan saya merupakan prinsip asas yang dipersetujui semua (given point).

“… termasuk Najib walaupun beliau sendiri sedang bergelut dengan pelbagai kes salah laku di mahkamah yang masih belum selesai,” katanya dalam kenyataan, hari ini

Kecewa dengan hujah yang hanya beredar dalam ruangan ‘selamat’, Lukman berkata, solusi ekonomi yang beliau mengharapkan untuk didengari adalah seperti mengurangkan kebergantungan terhadap ‘financial economy’- punca krisis ekonomi di Amerika Syarikat.

Selain itu, penstrukturan semula sistem perbankan negara, langkah praktikal bagi membasmi kemiskinan dan pengangguran serta metodologi pembahagian kek ekonomi yang lebih telus dan efektif.

Ini semua tidak langsung dibincangkan, tegasnya.

“Paling jelas, kedua-dua pendebat tidak berani sedikit pun menyentuh isu jurang kekayaan (wealth gap) dan jurang pendapatan (salary gap) yang begitu ketara antara bangsa Cina dan bangsa Melayu, apatah lagi mencadangkan rekonsiliasi nasional yang menyeluruh dalam konteks ini.

“Ini semua masih dalam konteks membangunkan negara dalam kerangka sistem ekonomi kapitalis ciptaan Barat,” katanya.

Lukman berkata, seperti sudah dijangka, wawasan serta agenda yang berada dalam kepala kedua-dua pendebat belum lagi mampu menjangkau keluar dari kepompong tersebut bagi melakukan transformasi ke arah sistem ekonomi Islam yang terbukti lebih adil dan berdaya saing.

“Secara kesimpulan, prestasi dan reputasi pendebat sebelum masuk ke gelanggang debat banyak memainkan peranan dalam membentuk pemikiran dan kecenderungan sokongan para pendengar termasuk saya. Secara keseluruhan, jika perlu memilih pemenang saya akan memilih Anwar.

“Acara debat mungkin didominasi oleh individu yang pandai main emosi, tapi untuk memilih pemimpin negara kita perlu melihat wawasan, kerja keras dan hasil di medan realiti.

“Kedua-dua pendebat bagi saya sudah tamat tempoh dan bukan pilihan bagi memimpin Malaysia untuk masa depan!,” katanya.


COVID-19: 6 daripada 8 kes kematian berlaku di Tebing Barat

RAMALLAH, 14 Safar 1442H, Jumaat – Seramai lapan orang maut manakala 521 kes baharu COVID-19 dilaporkan di Palestin dalam tempoh 24 jam.

Menteri Kesihatan, Mai Alkaila berkata, 881 orang direkodkan pulih pada tempoh sama.

Dalam taklimat harian pandemik itu, beliau berkata, enam daripada lapan kes kematian berlaku di Tebing Barat, di mana salah satu mangsa berusia 33 tahun, sementara yang lain berusia lebih dari 60 tahun.

Katanya, dua kematian lagi masing-masing dilaporkan di Baitulmaqdis Timur dan Semenanjung Gaza.

Sementara itu, sebanyak 105 kes baharu dicatatkan di Hebron, 98 di Baitulmaqdis Timur dan 127 di Semenanjung Gaza.

Kes pulih pula direkodkan sebanyak 148 di Hebron, 182 di Bethlehem, 191 di Ramallah manakala 47 lagi di Baitulmaqdis.

Mai berkata, kadar pemulihan adalah sebanyak 82.5 peratus, kes aktif pula 16.8 peratus dan 0.7 peratus bagi kes kematian.

Selain itu, seramai 32 pesakit masih dalam rawatan intensif dan daripada jumlah itu, 15 pesakit memerlukan bantuan pernafasan. – Agensi


UMNO tak diberi muka untuk bangkit, jumlah kerusi makin sikit

BANGI, 29 Zulhijjah 1444H, Selasa – Bekas Setiausaha Agung Barisan Nasional (BN), Tan Sri Annuar Musa menjangkakan UMNO-BN akan ‘terkubur’ di tiga negeri yang diterajui Pakatan Harapan (PH).

Beliau menjangkakan, ketiga-tiga negeri iaitu Negeri Sembilan, Selangor dan Pulau Pinang akan kekal didominasi oleh PH.

Ini susulan DAP Negeri Sembilan yang menyatakan sokongan supaya Pengerusi Parti Keadilan Rakyat (PKR) Negeri Sembilan, Datuk Seri Aminuddin Harun terus diberi peluang menerajui kepimpinan negeri itu sebagai Menteri Besar sekiranya Kerajaan Perpaduan dapat memenangi Pilihan Raya Negeri (PRN) tidak lama lagi.

Setiausaha Agung DAP, Anthony Loke Siew Fook berkata, beliau akan membawa usul tersebut kepada Presiden PKR, Datuk Seri Anwar Ibrahim untuk dipertimbangkan.

Annuar Musa bagaimanapun mempertikaikan sokongan itu yang didakwanya satu tindakan untuk menghalang UMNO daripada semakin berkuasa dalam Kerajaan Perpaduan.

“Tak aci. DAP awal-awal lagi ‘sabotaj’ UMNO di Negeri Sembilan dengan menyokong Datuk Seri Aminuddin Harun jadi Menteri Besar, tutup pintu buat UMNO Negeri Sembilan.

“Setelah sebelum ini mereka juga berjaya kembirikan UMNO di Pulau Pinang dengan memberi jumlah kerusi yang amat kecil pada UMNO dan BN,” katanya menerusi hantaran di Facebook beliau, hari ini.

Mengulas lanjut, Annuar Musa berkata, malang bagi UMNO kerana terpaksa tunduk kepada kuasa penentu DAP, yang kini semakin membuktikan kebenaran kata-kata Datuk Seri Mohamad Hasan bahawa UMNO hanya menumpang kasih.

“Bijaknya (mereka), mereka berjaya jadikan UMNO tunggangan untuk mereka berkuasa, tapi mereka langsung tidak membantu atau beri muka kepada UMNO untuk bangkit.

“Nampaknya UMNO dan BN terkubur awal di Negeri Sembilan, Selangor dan Pulau Pinang. Kekal dominasi PH,” dakwanya.


UAE ambil alih operasi Lapangan Terbang Antarabangsa Kabul

DUBAI, 8 Zulhijjah 1443H, Jumaat – Kerajaan Emiriah Arab Bersatu (UAE) bersedia menandatangani perjanjian dengan Taliban bagi mengendalikan Lapangan Terbang Antarabangsa Kabul di Afghanistan sekali gus mengatasi bidaan daripada Turki dan Qatar.

Taliban sebelum ini merayu Turki dan Qatar untuk mengambil alih operasi lapangan terbang berkenaan yang menjadi penghubung jalan udara utama negara itu dengan dunia luar.

Bagaimanapun terdapat andaian menyatakan UAE akan bekerjasama dengan Turki dan Qatar untuk mengendalikan operasi itu.

Sebaliknya, Taliban secara tegas menjelaskan mahu menyerahkan semua operasi tersebut kepada UAE sahaja tanpa melibatkan dua negara berkenaan.

Perjanjian berkenaan sekali gus memberikan kemenangan kepada UAE dalam perebutan hubungan diplomatik dengan Qatar termasuk memberi pengaruh besar kepada Afghanistan.

Penduduk Afghanistan dijangka akan diberi peluang untuk terlibat dalam operasi di lapangan terbang khusus di bahagian keselamatan.

Taliban sebelum ini menentang keras kemasukan pasukan keselamatan asing untuk terlibat dalam operasi berkenaan.

Bagaimanapun selepas mengadakan lawatan rasmi ke Abu Dhabi, baru-baru ini, kerajaan sementara Taliban bersetuju memberikan khidmat kontrak kepada GAAC Solution, firma yang berpangkalan di UAE.

Kontrak berkenaan melibatkan operasi keselamatan di tiga lapangan terbang lain – Kandahar, Herat dan Mazar- e Sharif untuk dibaik pulih sepenuh. – Agensi.


Peneroka haram Israel ceroboh al-Aqsa sambut tahun baru Yahudi

BAITULMAQDIS, 2 Safar 1443H, Khamis – Ratusan sayap kanan peneroka haram menceroboh masuk perkarangan Masjid al-Aqsa yang diduduki, diapit oleh polis dan pasukan keselamatan Israel bagi menyambut tahun baru Yahudi – Rosh Hashanah.

Media tempatan melaporkan hampir 156 peneroka memasuki Al-Aqsa melalui Pintu Maghribi – Moroccan Gate – di sebelah barat perkarangan, yang dikendalikan pihak berkuasa Israel sejak awal pendudukan Baitulmaqdis Timur dan Tebing Barat pada tahun 1967.

Agensi berita Palestin Wafa melaporkan, jemaah dan pengawal Palestin di Al-Aqsa mengatakan bahawa mereka tidak selesa dengan kehadiran polis negara pengganas dan peneroka yang mengunjungi tempat ketiga paling suci bagi umat Islam.

Bahkan pada masa sama, mereka melihat kunjungan itu sebagai ‘provokatif’.

Ketika Israel meraikan Rosh Hashanah daripada Isnin hingga Rabu, kumpulan sayap kanan Israel meminta serbuan di perkarangan Al-Aqsa dalam usaha meningkatkan kehadiran Yahudi di sana.

Dalam kejadian berlainan semalam, tentera Israel melepaskan gas pemedih mata serta bom tangan ke arah penduduk Palestin di Silwan, kawasan kejiranan di selatan Kota Lama Baitulmaqdis dan al-Aqsa yang menghadapi arahan perobohan dan pengusiran Israel, lapor Wafa. – Agensi


K-KOMM arah sekat laman web jual data

KUALA LUMPUR, 14 Zulkaedah 1443H, Selasa – Kementerian Komunikasi dan Multimedia (K-KOMM) mengeluarkan arahan sekatan kepada pembekal perkhidmatan Internet (ISP) bagi menghalang urusan jual beli data di sebuah laman web terbuka.

Menteri Komunikasi dan Multimedia, Tan Sri Annuar Musa berkata, tindakan untuk menurunkan laman web tersebut telah dilakukan kira-kira pukul 6.30 petang, hari sama selepas isu penjualan data dari laman web tersebut mula didedahkan menerusi laman Twitter pada pagi Ahad lepas.

“Semakan dan siasatan segera telah dilakukan oleh K-KOMM melalui Jabatan Perlindungan Data Peribadi (JPDP), Suruhanjaya Komunikasi dan Multimedia Malaysia (MCMC) dan CyberSecurity Malaysia (CSM) mengenai kandungan dan latar belakang laman web yang berkaitan, pada hari yang sama.

“Pada waktu sama, siasatan lanjut yang lebih mendalam sedang dijalankan secara bersepadu oleh Agensi Keselamatan Siber Negara (NACSA), JPDP, CSM, MCMC, Polis Diraja Malaysia dan Bank Negara Malaysia,” katanya dalam kenyataan hari ini.

Annuar berkata, K-KOMM melalui JPDP dengan kerjasama MCMC dan CSM akan terus memantau dan mengawal selia pemprosesan data peribadi dalam transaksi komersial agar sentiasa menepati prinsip-prinsip di bawah Akta Perlindungan Data Peribadi 2010 (Akta 709).

“Keselamatan data peribadi milik kerajaan Persekutuan dan kerajaan negeri pula akan sentiasa dipastikan keselamatannya oleh agensi kerajaan yang berkaitan dan NACSA.

“Kerajaan Persekutuan dan kerajaan negeri juga dinasihatkan untuk mengaplikasikan tujuh Prinsip Perlindungan Data Peribadi di bawah Akta 709 sebagai garis panduan atau amalan terbaik supaya keselamatan data peribadi rakyat sentiasa terjaga,” katanya.

Annuar berkata, di bawah Seksyen 130 Akta 709, kesalahan berhubung penjualan data peribadi boleh didenda tidak melebihi RM500,000 atau penjara tidak melebihi tiga tahun atau kedua-duanya sekali.

“Kerjasama daripada semua pihak amat penting dalam usaha membendung kes kebocoran, penyalahgunaan atau penjualan data peribadi oleh pihak yang tidak bertanggungjawab,” katanya.-  Bernama


Giliran pada 2020 diutamakan dalam pemilihan jemaah haji

KUALA LUMPUR, 19 Ramadan 1443H, Khamis – Lembaga Tabung Haji (TH) akan mengutamakan bakal haji yang giliran tunai haji mereka pada 2020, diikuti giliran pada 2021 dan seterusnya 2022, bagi pemilihan jemaah haji tahun ini.

Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin dalam kenyataan hari ini berkata ia berdasarkan sistem pendaftaran haji berasaskan prinsip yang dahulu didahulukan.

Beliau berkata rayuan haji melalui platform dalam talian iaitu aplikasi Tabung Haji Online (THiJARI) juga telah dibuka dengan keutamaan diberikan kepada rayuan mahram.

Justeru Amrin berkata TH menasihatkan bakal jemaah supaya bersedia dengan dokumen-dokumen berkaitan termasuk sijil vaksinasi COVID-19 yang lengkap dan pasport antarabangsa.

“TH akan membuat pengumuman dari semasa ke semasa sekiranya ada maklumat lanjut dari kerajaan Arab Saudi yang perlu dikongsikan dengan bakal jemaah,” katanya.

Terdahulu hari ini, Menteri di Jabatan Perdana (Hal Ehwal Agama) Senator Datuk Idris Ahmad mengumumkan seramai 14,306 jemaah haji dari Malaysia dibenarkan untuk mengerjakan haji tahun ini iaitu 45 peratus daripada kuota biasa yang diberikan oleh Kerajaan Arab Saudi.

Jumlah kuota itu menyaksikan penyusutan bilangan jemaah haji Malaysia berbanding 31,600 jemaah sebelum ini.

Sementara itu, Amrin berkata pengumuman itu merupakan satu berita baik untuk TH dan bakal jemaah haji dari Malaysia.

“Kami bersyukur dan mengucapkan jutaan terima kasih kepada Kerajaan Arab Saudi dan yakin penilaian serta penelitian semua aspek telah dibuat bagi memastikan keselamatan para jemaah haji yang datang dari segenap pelosok dunia terjamin,” katanya.

Beliau berkata TH telah memulakan persiapan awal dengan mengambil kira pelbagai kemungkinan prosedur operasi standard (SOP) dan protokol kesihatan serta amalan norma baharu dalam pengendalian operasi haji sama ada di tanah air mahupun di tanah suci Makkah.

Kuota haji yang ditetapkan kerajaan Arab Saudi sebelum ini adalah 0.1 peratus daripada jumlah penduduk negara.

Pada 2019, kuota haji Malaysia adalah 31,600 orang, namun pada tahun ini ibadat haji hanya dibenarkan untuk 1 juta jemaah sahaja mengambil kira kriteria penjagaan kesihatan berbanding sekitar 2.5 juta jemaah pada 2019. – Bernama


Pihak berkuasa perlu siasat kesahihan individu dakwa keturunan Rasulullah

GEORGE TOWN, 13 Rabiulawal 1444H, Isnin – Pihak berkuasa perlu menyiasat individu yang mendakwa dirinya berketurunan Nabi Muhammad ﷺ bagi memastikan kesahihan dakwaan itu sama ada menerusi dokumen yang asli atau dengan penyaksian pihak yang boleh dipercayai.

Mufti Pulau Pinang, Datuk Seri Dr Wan Salim Wan Mohd Noor berkata, memang ada keraguan dan penipuan boleh berlaku di mana-mana serta dalam pelbagai bentuk dan cara termasuk dakwaan oleh individu tertentu konon dirinya berketurunan Nabi Muhammad.

”Saya harap pihak berkuasa agama seperti Jabatan Kemajuan Islam Malaysia (Jakim) dan jabatan agama boleh menyiasat latar belakang individu yang mendakwa dirinya berketurunan Rasul yang mulia, malah Kementerian Dalam Negeri (KDN) serta kedutaan Malaysia di negara individu berkenaan boleh diminta memberi bantuan dalam hal ini,” katanya dalam kenyataan hari ini.

Baru-baru ini, tular seorang individu yang mendakwa dirinya keturunan ke-38 Nabi Muhammad tiba di Malaysia bagi menyampaikan ceramah bersempena sambutan Maulidur Rasul.

Bagaimanapun, difahamkan program individu dikenali sebagai Mawla Muhammad Amin Al-Idrisi gagal mendapatkan kelulusan daripada beberapa jabatan agama negeri seperti Kedah, Terengganu dan Kelantan sehingga menyebabkan ia terpaksa dibatalkan.

Sementara itu, Wan Salim berkata, umat Islam juga tidak boleh memberi reaksi tergesa-gesa dan taksub sama ada menyokong atau menolak seseorang yang mendakwa berketurunan Rasulullah ﷺ.

”Cuma kita perlu tahu dan faham bahawa di dalam pertimbangan Islam, keturunan yang mulia bukan kriteria bagi kemuliaan. Seorang hamba abdi yang beriman dan taat kepada Allah dan Rasul adalah lebih mulia daripada seorang berketurunan Rasul tetapi jahat dan munafik,” katanya.

Dalam pada itu, beliau berkata, pihaknya difahamkan penganjur program yang melibatkan Mawla Muhammad Amin Al-Idrisi di Universiti Sains Malaysia (USM) sebelum ini tidak memohon kebenaran daripada pihak berkuasa agama Islam di Pulau Pinang.

“Saya juga difahamkan mana-mana pihak yang ingin membawa masuk penceramah agama dari luar negara dikehendaki mendapat kebenaran pihak Jakim dan polis terlebih dahulu.

“Sebenarnya saya memang dijemput hadir di majlis tersebut. Pada mulanya saya jawab akan hadir tetapi telah membatalkannya setelah mendapat maklumat yang meragukan mengenai figura warga Maghribi tersebut,” katanya. – Bernama


Russia kesan jangkitan Omicron subvarian BA.4

MOSCOW, 12 Zulkaedah 1443H, Ahad – Subvarian COVID-19 Omicron yang lebih mudah menular telah merebak di Russia, lapor Sputnik, memetik kenyataan pegawai kanan di badan pemerhati kesihatan kebangsaan Rospotrebnadzor.

Ketua penyelidikan genom di Institut Penyelidikan Pusat Epidemiologi Rospotrebnadzor, Kamil Khafizov, memberitahu pemberita bahawa dua makmal kebangsaan telah menyerahkan sampel genom virus jenis BA.4 ke pangkalan data VGARus.

“Sampel diperoleh pada akhir Mei,” kata Khafizov.

Bagaimanapun, saintis itu memaklumkan subvarian BA.2 masih menyumbang 95 peratus daripada semua kes baharu di Russia.

“Beberapa kajian yang diterbitkan baru-baru ini mendedahkan subvarian yang dikenali sebagai BA.4 dan BA.5, lebih mudah berjangkit berbanding Omicron asal,” katanya.

Ketua Pertubuhan Kesihatan Sedunia (WHO) memberi amaran pada Mei bahawa Omicron BA.4 dan BA.5 mendorong peningkatan kes di negara dengan kadar pemberian vaksin rendah, meskipun subvarian BA.2 kekal dominan di seluruh dunia.- Bernama


Kesemua suspek pembunuhan Jamal Khashoggi dipenjara

RIYADH, 20 Muharram 1442H, Selasa – Mahkamah Arab Saudi mengeluarkan keputusan akhir terhadap lapan suspek pembunuhan wartawan Washington Post, Jamal Khashoggi pada Oktober 2018, semalam.

Lima tertuduh dijatuhi hukuman penjara 20 tahun, seorang dipenjara 10 tahun manakala dua lagi tujuh tahun, lapor Saudi Press Agency yang memetik seorang jurucakap pendakwa raya.

Tiada seorang pun defendan terbabit dinamakan dalam apa yang digambarkan sebagai penghakiman muktamad mahkamah atas kes pembunuhan itu.

Anak lelaki Khashoggi pada Mei lalu ‘memaafkan’ pembunuh terbabit sekali gus membuka laluan kepada hukuman lebih ringan.

Keputusan mahkamah itu bagaimanapun dikutuk sebagai ‘dalam parodi keadilan’ oleh seorang pakar undang-undang dari Pertubuhan Bangsa Bersatu (PBB), Agnes Callamard.

“Keputusan ini tidak sah daripada segi undang-undang atau moral. Ia dicapai pada akhir sebuah proses yang tidak adil, saksama mahupun telus.

“Lima lelaki dijatuhkan hukuman penjara 20 tahun, tetapi pegawai tinggi yang mengatur dan menyokong pelaksanaan (pembunuhan Khashoggi) berjalan bebas dari awal – hampir tidak disentuh oleh siasatan dan perbicaraan,” katanya melalui Twitter, pada Isnin.

Sementara itu, tunang mangsa yang berasal dari Turki, Hatice Cengiz menyifatkan keputusan mahkamah itu sebagai sandiwara.

“Penghakiman di Arab Saudi hari ini (semalam), sekali lagi adalah penghinaan sepenuhnya terhadap keadilan.

“Masyarakat antarabangsa tidak akan menerima sandiwara ini. Pihak berkuasa Arab Saudi menutup kes itu tanpa dunia mengetahui kebenaran siapa yang bertanggungjawab atas pembunuhan Jamal. Siapa yang merancang, siapa yang mengarahkan, di mana mayatnya? Ini adalah persoalan penting yang masih belum terjawab,” katanya.

Khashoggi, seorang kolumnis untuk The Washington Post, dibunuh oleh sekumpulan komplot Arab Saudi sejurus beliau memasuki konsulat negara itu di Istanbul pada 2 Oktober 2018. – Agensi


Rusia sedia bantu atasi krisis makanan jika sekatan ditarik

MOSCOW, 26 Syawal 1443H, Jumaat – Rusia bersedia membantu mengatasi krisis keselamatan makanan global jika sekatan yang dikenakan berikutan konflik dengan Ukraine ditarik balik, lapor Anadolu Agency, memetik kenyataan Pejabat Presiden.

“Vladimir Putin menegaskan bahawa Rusia bersedia memberi sumbangan besar untuk mengatasi krisis makanan melalui eksport bijirin dan baja, dengan syarat sekatan bermotifkan politik ditarik balik,” kata Putin dalam perbualan telefon dengan Perdana Menteri Itali, Mario Draghi.

Pemimpin Rusia itu berkata rantaian bekalan terjejas kerana sekatan yang dikenakan ke atas Rusia mengakses sistem logistik dan kewangan global, menjadikannya mustahil untuk mengangkut makanan, baja dan menjalankan transaksi kewangan.

“Pihak Rusia turut mengesahkan hasratnya untuk terus memastikan bekalan gas asli ke Itali tidak terganggu dan mengikut harga ditetapkan dalam kontrak,” menurut kenyataan itu.

Barat telah mengenakan pelbagai sekatan ke atas Rusia berikutan operasi ketenteraan yang dilancarkan terhadap Ukraine pada 24 Feb lalu.

Selain kematian dan penghijrahan berjuta-juta orang, konflik itu juga menyebabkan gangguan kepada rantaian bekalan makanan dunia kerana kedua-dua negara adalah pengeksport utama dunia produk gandum, pati minyak yang digunakan untuk memasak selain jagung dan baja mineral.

Pada sidang akhbar di Rom, Draghi berkata beliau memutuskan untuk menghubungi Putin kerana krisis makanan yang berlaku akibat konflik Rusia-Ukraine.

Draghi berkata inisiatif pertama adalah untuk bekerjasama membuka semula sekatan pelabuhan di Laut Hitam yang kini dihalang tentera Rusia.

Meskipun masih belum jelas sama ada percubaan itu akan membuahkan hasil, menurutnya terdapat ruang rundingan dan mungkin akan menghubungi Presiden Ukraine Volodymyr Zelenskyy bagi berbincang sama ada beliau bersetuju untuk bersama-sama memastikan usaha ini berjaya. – Bernama


Suruhanjaya mohon bedah siasat punca kematian tahanan wanita di penjara Zionis

RAMALLAH, 3 Zulhijjah 1443H, Ahad – Suruhanjaya Hal Ehwal Tahanan dan Bekas Banduan Palestin mengemukakan permohonan kepada Mahkamah Majistret Haifa untuk melakukan bedah siasat ke atas jenazah Saadia Farajallah.

Beliau adalah wanita Palestin yang meninggal dunia dalam tahanan di Penjara Damon di negara haram Israel, semalam.

Saadia yang merupakan ibu kepada lapan anak berasal dari Idna, selatan Tebing Barat ditahan oleh tentera pengganas Zionis pada Disember lalu ketika wanita itu berada berhampiran Masjid Ibrahimi di Hebron.

Permohonan untuk mengadakan bedah siasat tersebut dihantar oleh wakil suruhanjaya, Dr Karim Ajwa yang menuntut siasatan dilakukan bagi mengenalpasti punca kematian dan membuat penyerahan jenazah kepada keluarganya.

Saadia dipercayai antara 230 orang rakyat Palestin yang meninggal dunia dalam tahanan penjara negara haram tersebut.

Malah, wanita itu merupakan salah seorang daripada 29 tahanan politik wanita yang dipenjarakan di Penjara Damon, berhampiran Haifa.

Tahanan paling tua bagi 29 banduan wanita Palestin di Penjara Damon ialah Maison Musa, wanita dari Baitulmaqdis yang dipenjarakan sejak 2015.

Sehingga kini, Maison masih menjalani hukuman penjara selama 15 tahun.

Awal pagi semalam, Saadia dilaporkan meninggal dunia tanpa diketahui punca ketika berada dalam tahanan.

Kematiaan berkenaan menyebabkan Perdana Menteri, Mohammad Shtayyeh menuntut rejim Zionis bertanggungjawab sepenuhnya atas kematiannya.

Beliau menyeru jawatankuasa hak asasi manusia antarabangsa untuk membuka siasatan mengenai keadaan kematiannya dan mendesak pihak berkuasa negara haram tersebut membebaskan semua tahanan wanita termasuk yang berada dalam keadaan uzur. – Agensi


Air Terjun Tanjung Batu: Kerajaan Perak diminta duduk semeja dengan aktivis

IPOH, 11 Jamadilakhir 1442H, Ahad – Kerajaan negeri Perak disyorkan untuk ‘duduk bersama’ pertubuhan bukan kerajaan (NGO) dan aktivis alam sekitar untuk sama-sama berbincang, bertukar-tukar maklumat serta bekerjasama dalam mencari penyelesaian terhadap Air Terjun Tanjung Batu (Teluk Sera) yang terjejas akibat aktiviti kuari di Pantai Remis, baru-baru ini.

Presiden gerakan Islam, Ikatan Muslimin Malaysia (ISMA), Haji Aminuddin Yahaya berkata, beliau mengesyorkan perkara demikian kerana yakin isu ini masih belum selesai dan menimbulkan pelbagai tanda tanya dalam kalangan rakyat.

Baru-baru ini, EXCO Perak yang memegang portfolio Alam Sekitar, Ustaz Mohd Akmal Kamarudin berkata, Air Terjun Tanjung Batu sebenarnya masih terpelihara, langsung tidak terjejas dan berada di luar kawasan yang diberi lesen mengusaha hasil pengeluaran batu kuari iaitu berjarak satu kilometer dari tapak pengkuarian tersebut.

Bagaimanapun, Timbalan Presiden Persatuan Aktivis Sahabat Alam (Kuasa), Noor Ismady Ahmad Radzuan berkata, untuk mengatakan kawasan air terjun berkenaan yang didakwa langsung tidak terjejas itu juga tidak logik kerana mereka mempunyai rekod dan pernah membuat laporan pada 2017 yang menyatakan sudah ada kerosakan berlaku di kawasan itu.

Beliau mengakui berlaku kekeliruan ketika isu Air Terjun Tanjung Batu di kawasan hutan simpan berkenaan mula tular mengenai kedudukan air terjun, kerana terdapat dua air terjun bersebelahan di kawasan itu sebagaimana didakwa penduduk setempat.

“Orang kampung memanggil kawasan itu sebagai Tanjung Batu, tetapi ada juga yang memanggilnya sebagai Teluk Sera, di situ ada kekeliruan oleh penggiat alam sekitar dan penduduk kampung, gambar tersebar adalah di lokasi yang tak terjejas.

“Apa pun, kawasan yang media dibawa melawat memang berlaku kemusnahan teruk dan ia diakui sendiri oleh JAS,” kata Ismady

Sementara, Jabatan Alam Sekitar (JAS) dalam siasatan awalnya di tapak kuari mendapati terdapat enam perlanggaran syarat kelulusan EIA oleh pemaju, antaranya membabitkan kerja-kerja tanah dijalankan tanpa mengikut pelan Langkah Mitigasi dan Pencegahan Pencemaran-Gangguan Tanah (LD-P2M2) yang diluluskan.

Justeru, Aminuddin berkata, kerajaan negeri Perak sewajarnya melakukan perbincangan secara tuntas dengan pihak-pihak berkaitan termasuk aktivis yang menyampaikan kebimbangan rakyat tempatan.

“Di sini, kerajaan negeri Perak boleh menunjukkan tauladan yang baik kepada negeri-negeri lain dengan bekerjasama dengan NGO-NGO dan aktivis-aktivis yang mahu menyalur maklumat, menyumbang bakti dan tenaga.

“Selain itu, saya berharap agar pemaju yang melanggar undang-undang diambil tindakan tegas kerana sepatutnya tiada siapa pun yang ‘above the law’ walaupun mereka itu adalah syarikat gergasi sekalipun,” katanya dalam satu kenyataan, hari ini.

Dalam pada itu, Aminuddin yang juga Pengerusi Pertubuhan Pembela-Pembela Islam (PEMBELA) berkata, pihaknya akan terus memerhati isu ini.

“Kerana masih banyak yang belum jelas dan banyak tanda tanya yang masih belum terungkai. Saya harap agar rakan-rakan NGO-NGO di sana dapat merungkai lagi maklumat-maklumat yang belum diketahui,” katanya.


Adakah semua kenaikan salah kerajaan?

1. ADA banyak kenaikan yang berlaku sejak kebelakangan ini. Kenaikan Overnight Policy Rate (OPR) dari 1.75% kepada 2.0%, kenaikan harga ayam sebanyak 30sen dan kenaikan harga petrol RON97 dari RM3.94 seliter kepada RM4.31 seliter (sebelum 16 Mac harganya hanya RM3.45 seliter).

2. Semua kenaikan ini menyebabkan rakyat ‘naik darah’, mencaci maki dan pihak yang paling mudah untuk dipersalahkan ialah kerajaan. Benarkah kerajaan yang 100% bersalah dalam kesemua hal ini?

3. Di sinilah pentingnya kita sebagai rakyat marhein untuk memahami konsep asas ekonomi, kewangan dan dunia perniagaan supaya setiap isu negara dan dunia yang berlaku dapat ditanggapi dengan ‘world view’ yang betul, setiap kritikan yang diberikan tepat pada sasarannya dan membantu secara konstruktif bagi mencari solusi yang terbaik.

4. Kenaikan OPR adalah sesuatu yang telah lama dijangka dan ‘natural’ untuk berlaku kerana 1.75% merupakan paras terendah dalam sejarah negara sejak awal 2020, bertujuan untuk menampan kesan pandemik COVID-19 yang telah memperlahankan perkembangan ekonomi negara secara amat drastik.

5. Kini setelah ekonomi kian pulih, tindakan Bank Negara meningkatkan OPR kepada 2.0% adalah munasabah, malah dijangka kenaikan akan terus berlaku secara berperingkat sehingga mencecah tahap 2.75% seperti sebelum negara dilanda pandemik.

6. OPR yang terlalu rendah akan menyebabkan inflasi juga rendah. Ia bagus untuk rakyat tapi akan memberikan tekanan besar kepada pihak bank serta pulangan yang rendah terhadap simpanan dan fixed deposit rakyat dalam masa yang sama.

7. Manakala kenaikan harga ayam pula disebabkan banyak faktor terutama kekurangan bekalan dedak yang berlaku disebabkan sumber jagung dan soya import juga mengalami gangguan bekalan. Benar, kerajaan memainkan peranan besar dalam hal ini terutama kelemahan polisi berkaitan keselamatan makanan (food security) yang tidak berkesudahan sekian lama.

8. Jangankan ayam, beras yang merupakan makanan ruji rakyat Malaysia juga turut berhadapan masalah yang sama sejak dahulu lagi. Sehingga hari ini lebih kurang 25% peratus bekalan beras negara masih diimport dari luar terutama dari Thailand.

9. Secara keseluruhan, Malaysia membelanjakan RM55.5 bilion import makanan pada tahun 2020. Antara makanan yang banyak diimport ialah daging kambing, daging lembu, kelapa dan mangga. Dalam hal ini kerajaan perlu merangka polisi yang lebih berkesan bagi menurunkan Import Dependency Ratio (IDR) dan seterusnya mencapai 100% Self Sufficiency Ratio (SSR) bagi makanan utama rakyat Malaysia.

10. Selain itu, kenaikan harga petrol RON97 pula berlaku akibat kenaikan harga minyak mentah dunia, antaranya disebabkan konflik peperangan yang sedang berlaku antara Rusia dan Ukraine. Dalam hal ini rakyat seharusnya bersyukur kerana harga RON95 dan diesel yang telah dihadkan maksimum di bawah Automatic Pricing Mechanism (APM) oleh kerajaan tidak terjejas walaupun harga sebenar jualan kedua-dua produk ini lebih tinggi dari RM2.05 seliter (RON95) dan RM2.15 (Diesel).

11. Saya berpandangan golongan yang menggunakan petrol RON97 merupakan golongan mampu yang pastinya tidak terkesan teruk dengan kenaikan harga tersebut. Kita faham majoriti rakyat Malaysia menggunakan petrol RON95, manakala banyak kenderaan komersil bagi tujuan pengangkutan sumber ekonomi negara menggunakan diesel sebagai bahan api.

12. Kerajaan tidak sempurna. Banyak salahnya. Tapi tak semua masalah ekonomi yang berlaku boleh dihumbankan kepada mereka!

Ir Ts Lukman Al Hakim
Setiausaha Agung BERJASA


PH boleh ‘tutup buku’ di Melaka jika UMNO-PAS-Bersatu bersama

BANGI, 17 Rabiulawal 1443H, Ahad – Pakatan Harapan (PH) diyakini akan ‘tutup buku’ di Melaka sekiranya UMNO mahu bersama PAS dan Bersatu pada Pilihan Raya Negeri (PRN) nanti, kata Datuk Mohd Khairuddin Aman Razali.

Beliau berkata, Timbalan Presiden PAS, Datuk Tuan Ibrahim Tuan Man telah pun menyebutkan formula perundingan di PRN Melaka iaitu kerusi penyandang kekal pada penyandang.

Ini bermakna UMNO-BN kekal bertanding 14 kerusi, dan dengan dukungan undi PAS dan Bersatu, 14 kerusi ini sangat selamat untuk dimenangi oleh UMNO.

“Bersatu kekal bertanding 2 kerusi yang disandang. Pun sama, kemenangan adalah sangat dijangka dengan dukungan undi UMNO-BN dan PAS.

“Baki lagi 12 kerusi perlu diagihkan antara 3 parti. Dengan dukungan tiga parti utama, 5 kerusi sangat selamat untuk dimenangi bersama atas nama muafakat,” katanya menerusi hantaran Facebook, hari ini.

Dengan percaturan itu, Khairuddin yang juga Ahli Jawatankuasa PAS Pusat berkata, Perikatan Nasional serta Muafakat Nasional mampu dengan selesa memenangi 21 kerusi DUN Melaka.

“PN dan MN gagah untuk memenangi PRN Melaka dengan 21 kerusi daripada 28 kerusi DUN Melaka. PH boleh tutup buku.

“Rasanya tidak sukar untuk berunding jika diletakkan atas satu matlamat iaitu kemenangan bagi umat Islam dan bagi menghalang kemenangan PH,” katanya.

Untuk tercapainya hasrat itu, beliau berkata, semua pihak di bawah PN dan MN digesa untuk mengadakan rundingan.

“Saya menyeru semua pihak berunding. Jangan pertaruhkan kemenangan PRN Melaka kepada PH disebabkan perpecahan setelah mana kita menjadi kerajaan hari ini disebabkan oleh perpaduan antara kita.

“Perpaduan adalah penyelamat, perpecahan adalah azab dan sengsara,” katanya.


2 premis guna logo, sijil halal mengelirukan disita

BANGI, 23 Muharram 1442H, Jumaat – Kementerian Dalam Negeri dan Hal Ehwal Pengguna (KPDNHEP) Negeri Sembiilan menyita sebuah restoran dan kedai pinggan mangkuk di Nilai.

Tindakan itu berikutan dua premis berkenaan didapati menggunakan logo dan sijil halal yang mengelirukan orang ramai.

Pengarah KPDNHEP negeri, Ain Arjuna Aziz Zaman berkata, dua premis itu disiasat di bawah Perintah Perihal Dagangan (Perakuan dan Penandaan Halal) 2011 kerana menggunakan perkataan ‘Halal’ pada iklan kedai dan menggunakan logo halal pembekal barangan yang sudah tamat tempoh di dalam premis perniagaan.

Beliau berkata, tindakan itu diambil dalam operasi yang dijalankan bersama Jabatan Hal Ehwal Agama Islam Negeri Sembilan (JHEAINS), semalam.

“Operasi itu tertumpu kepada pemeriksaan penggunaan logo halal Jabatan Kemajuan Islam Malaysia (JAKIM), ayat ‘ditanggung halal’ atau ‘makanan halal’ dan apa-apa petunjuk yang menunjukkan boleh dimakan oleh orang Islam.

“Adalah menjadi kesalahan jika premis menggunakan logo halal JAKIM tanpa kebenaran dan mempamerkan sijil halal syarikat pembekal di restoran,” katanya dalam kenyataan, hari ini.

Ain Arjuna berkata, jika disabitkan kesalahan boleh dikenakan denda sehingga RM100,000 atau penjara tidak melebihi tiga tahun atau kedua-duanya bagi individu, manakala RM250,000 bagi pertubuhan perbadanan.

Sementara, bagi kesalahan meletakkan makanan yang halal bercampur tidak halal sehingga mengelirukan orang awam pula boleh dikenakan denda sehingga RM1 juta atau penjara tidak melebihi tiga tahun atau kedua-duanya (individu) dan denda sehingga RM5 juta (syarikat atau pertubuhan perbadanan), katanya.

“Sejak awal tahun sehingga bulan ini, sebanyak 246 premis di seluruh negeri ini diperiksa dan sebanyak 12 premis melakukan kesalahan iaitu penggunaan logo halal syarikat pembekal bahan mentah, menggunakan sijil halal yang tamat tempoh dan mempamerkan tauliah sembelihan JHEAINS di premis makanan.

“Peniaga diingatkan supaya tidak menggunakan logo halal, sijil halal atau mempamerkan apa-apa perakuan tanpa kebenaran JAKIM. Penggunaan sijil halal atau logo halal adalah untuk pemegang sijil halal sahaja,” katanya.


40 tahanan Palestin mogok lapar solidariti untuk Khalil

TEBING BARAT, 24 Zulhijjah 1443H, Ahad – Sekurang-kurangnya 40 tahanan Palestin di penjara Israel telah melancarkan mogok lapar secara terbuka.

Menurut Persatuan Al-Quds, tahanan terbabit memulakan mogok lapar mereka pada Khamis sebagai solidariti kepada Khalil Awawdeh, yang telah menyambung kembali mogoknya selama 20 hari.

Pada Rabu, mahkamah tentera di Penjara Ofer Israel memperbaharui penahanan pentadbiran Khalil selama empat bulan, sehingga mendorong rakan tahanan lain untuk memulakan mogok lapar keesokan harinya.

Khalil, 40, dari bandar Hebron, Tebing Barat telah ditahan pada 27 Disember 2021 dan diletakkan di bawah penahanan pentadbiran.

Dia melancarkan mogok lapar selama 111 hari sebelum menghentikan tindakan itu selepas dijanjikan untuk bebas oleh pihak berkuasa pendudukan Israel.

Bapa kepada empat anak itu sedang dipenjarakan di hospital Israel kerana kesihatannya semakin merosot akibat kesan teruk mogok lapar terbabit. – Agensi


Tangani kartel elak harga barang terus melambung

BANGI, 4 Muharam 1445H, Sabtu – Tindakan tegas terhadap kartel yang memonopoli pasaran wajar dikenakan kerana mereka penyebab harga barangan keperluan terus melambung tinggi.

Bekas Perdana Menteri, Datuk Seri Ismail Sabri Yaakob berkata, kewujudan aktiviti kartel dan penyalahgunaan kuasa dominan pasaran ternyata memberi kesan yang negatif kepada persaingan.

Bukan itu sahaja, bahkan ia menyekat aktiviti perniagaan terutamanya peniaga-peniaga kecil untuk bersaing secara sihat dalam pasaran negara.

“Lihat bagaimana kartel yang menguasai perusahaan industri ternakan ayam memanipulasi pasaran untuk kepentingan mereka pada tahun lalu.

“Suruhanjaya Persaingan Malaysia (MyCC) berjaya mengesan lima syarikat pengeluar makanan ayam yang menjadi kartel menaikkan kuantum harga makanan ternakan itu yang melanggar Seksyen 4 Akta Persaingan 2010.

“Bagaimanapun tidak diketahui apa yang terjadi selanjutnya terhadap siasatan ini kerana tampuk pemerintahan negara telah bertukar tangan. Apakah status terkini tentang isu kartel?,” katanya seperti dilapor Utusan Malaysia, hari ini.

Atas dasar itu, dalam usaha menangani kartel, Ismail berkata, Akta Persaingan 2010 dan Suruhanjaya Persaingan Malaysia (MyCC) wajar diperkasakan semula.

Tegasnya, kerajaan perlu memberi tumpuan terhadap aktiviti MyCC seperti menempatkan pakar-pakar yang mahir dan profesional dalam organisasi serta struktur penguatkuasaan MyCC yang lebih berkesan dalam menguatkuasakan Akta Persaingan 2010.

Akta Persaingan 2010 ini juga perlu dipinda bagi memastikan undang-undang persaingan negara lebih komprehensif dan selaras dengan amalan antarabangsa, katanya.